DA Den Europæiske Unions Tidende L 319/1

RÅDETS AFGØRELSE

af 5. maj 2009

om undertegnelse og midlertidig anvendelse af den foreløbige aftale med henblik på en økonomisk partnerskabsaftale mellem Det Europæiske Fællesskab og dets medlemsstater på den ene side og SADC-ØPA-landene på den anden side

(2009/850/EF)

RÅDET FOR DEN EUROPÆISKE UNION HAR –

under henvisning til traktaten om oprettelse af Det Europæiske Fællesskab, særlig artikel 57, stk. 2, artikel 133 og 181 sammenholdt med artikel 300, stk. 2, første afsnit, første punktum

under henvisning til forslag fra Kommissionen, og

ud fra følgende betragtninger:

(1) Den 12. juni 2002 bemyndigede Rådet Kommissionen til at indlede forhandlinger om økonomiske partnerskabsaftaler med AVS-stater.

(2) Disse forhandlinger om en foreløbig aftale med henblik på en økonomisk partnerskabsaftale (i det følgende benævnt »den foreløbige aftale med henblik på en ØPA«) er afsluttet, og den foreløbige aftale med henblik på en ØPA mellem Det Europæiske Fællesskab og dets medlemsstater på den ene side og SADC-ØPA-landene (omfattende Botswana, Lesotho, Mozambique, Namibia og Swaziland) på den anden side blev paraferet den 23. november 2007, dog den 12. december 2007 for Namibias vedkommende.

(3) Artikel 105, stk. 4, i den foreløbige aftale med henblik på en ØPA bestemmer, at den anvendes midlertidigt, indtil den træder i kraft.

(4) Den foreløbige aftale med henblik på en ØPA bør undertegnes på Fællesskabets vegne og, med hensyn til de elementer, der henhører under Fællesskabets kompetence, anvendes på midlertidig basis med forbehold af senere indgåelse –

TRUFFET FØLGENDE AFGØRELSE:

Artikel 1

Undertegnelsen af den foreløbige aftale med henblik på en økonomiske partnerskabsaftale mellem Det Europæiske Fællesskab og dets medlemsstater og SADC-ØPA-landene godkendes herved på Fællesskabets vegne med forbehold af Rådets afgørelse om indgåelse af nævnte foreløbige aftale med henblik på en ØPA.

Teksten til den foreløbige aftale med henblik på en ØPA er knyttet som bilag til denne afgørelse.

Artikel 2

Fællesskabets holdning i det fælles SADC-ØPA/EF-råd og i SADC-ØPA/EF-udvalget for handel og udvikling fastlægges af Rådet på grundlag af et forslag fra Kommissionen i overensstemmelse med de relevante bestemmelser i traktaten.

Artikel 3

Rådets formand bemyndiges hermed til at udpege den eller de personer, der skal have beføjelse til på Det Europæiske Fællesskabs vegne at undertegne den foreløbige aftale med henblik på en ØPA med forbehold af dens indgåelse.

Artikel 4

Med hensyn til de elementer, der henhører under Fællesskabets kompetence, anvendes den foreløbige aftale med henblik på en ØPA på midlertidig basis som fastsat i aftalens artikel 105, stk. 4, indtil procedurerne for den endelige indgåelse er afsluttet. Kommissionen offentliggør en meddelelse med oplysninger om datoen for midlertidig anvendelse.

Udfærdiget i Bruxelles, den 5. maj 2009 På Rådets vegne M. KALOUSEK Formand

FORELØBIG AFTALE

med henblik på en økonomisk partnerskabsaftale mellem Det Europæiske Fællesskab og dets medlemsstater på den ene side og SADC-ØPA-landene på den anden side

PRÆAMBEL

KONGERIGET BELGIEN,

REPUBLIKKEN BULGARIEN,

DEN TJEKKISKE REPUBLIK,

KONGERIGET DANMARK,

FORBUNDSREPUBLIKKEN TYSKLAND,

REPUBLIKKEN ESTLAND,

IRLAND,

DEN HELLENSKE REPUBLIK,

KONGERIGET SPANIEN,

DEN FRANSKE REPUBLIK,

DEN ITALIENSKE REPUBLIK,

REPUBLIKKEN CYPERN,

REPUBLIKKEN LETLAND,

REPUBLIKKEN LITAUEN,

STORHERTUGDØMMET LUXEMBOURG,

REPUBLIKKEN UNGARN,

MALTA,

KONGERIGET NEDERLANDENE,

REPUBLIKKEN ØSTRIG,

REPUBLIKKEN POLEN,

DEN PORTUGISISKE REPUBLIK,

RUMÆNIEN,

REPUBLIKKEN SLOVENIEN,

DEN SLOVAKISKE REPUBLIK,

REPUBLIKKEN FINLAND,

KONGERIGET SVERIGE,

DET FORENEDE KONGERIGE STORBRITANNIEN OG NORDIRLAND, OG

DET EUROPÆISKE FÆLLESSKAB (EF),

i det følgende benævnt »Fællesskabet«,

på den ene side, og

REPUBLIKKEN BOTSWANA,

KONGERIGET LESOTHO,

REPUBLIKKEN MOZAMBIQUE,

REPUBLIKKEN NAMIBIA og

KONGERIGET SWAZILAND

i det følgende benævnt »SADC-ØPA-landene«,

på den anden side (1),

SOM HENVISER TIL parternes ønske om at styrke deres handelsmæssige bånd og etablere tætte og varige forbindelser baseret på partnerskab og samarbejde,

SOM ANERKENDER SADC-ØPA-landenes bestræbelser på at sikre økonomisk og social udvikling for befolkningen i SADC-regionen (SADC - Southern African Development Community),

SOM UNDERSTREGER den betydning, parterne tillægger principperne og reglerne for den internationale handel og nødvendigheden af, at de anvendes på en gennemsigtig og ikke-diskriminerende måde,

SOM TAGER HENSYN TIL parternes rettigheder og forpligtelser i medfør af deres medlemskab af Verdenshandelsorganisationen (WTO) og bekræfter betydningen af den internationale handel,

SOM ANERKENDER SADC-ØPA-landenes særlige behov og interesser og nødvendigheden af at tage hensyn til deres forskellige økonomiske udviklingsniveauer og deres geografiske og socioøkonomiske problemer,

SOM HENVISER TIL partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side, i det følgende benævnt »Cotonouaftalen«, undertegnet den 23. juni 2000,

SOM HENVISER TIL aftalen om handel, udvikling og samarbejde (TDCA-aftalen) mellem Sydafrika og Det Europæiske Fællesskab og dets medlemsstater, undertegnet den 11. oktober 1999,

SOM BEKRÆFTER parternes støtte og tilskyndelse til handelsliberalisering,

SOM BEKRÆFTER parternes vilje til at støtte den økonomiske udvikling i SADC-ØPA-landene, så de kan opfylde millenniumudviklingsmålene,

SOM BEKRÆFTER parternes vilje til at fremme regionalt samarbejde og regional økonomisk integration i SADC-ØPA-landene og til at tilskynde til liberalisering af handelen mellem parterne,

SOM HENVISER TIL parternes vilje til at sikre, at deres fælles foranstaltninger støtter den regionale integration i henhold til SADC-traktaten,

SOM ØNSKER at skabe nye beskæftigelsesmuligheder, tiltrække investeringer og forbedre levevilkårene i parternes områder og samtidig hermed fremme bæredygtig udvikling,

SOM FREMHÆVER betydningen af landbruget og en bæredygtig udvikling for bekæmpelse af fattigdom i SADC-ØPA-landene,

SOM ERKENDER de særlige forhold, der i den økonomiske partnerskabsaftale gør sig gældende for Botswana, Lesotho, Namibia og Swaziland, og nødvendigheden af at tage hensyn til de virkninger, handelsliberaliseringen i henhold til TDCA-aftalen vil få for disse lande,

SOM ERKENDER, at Toldunionen for Det Sydlige Afrika (SACU), oprettet ved SACU-aftalen 2002, udgør et særligt tilfælde i den forbindelse,

SOM ANERKENDER de særlige forhold og behov, der gør sig gældende for de mindst udviklede lande blandt SADC-ØPA-landene, ved anvendelse af særlig og differentieret behandling og asymmetri,

SOM ER OVERBEVIST OM, at denne aftale vil uddybe og fremme de økonomiske og handelsmæssige forbindelser mellem parterne,

SOM ERKENDER vigtigheden af samarbejde med henblik på udviklingsfinansiering for gennemførelsen af denne aftale,

SOM med henblik på ovenstående HAR VEDTAGET at indgå følgende aftale (i det følgende benævnt »denne aftale«):

DEL I

HANDELSPARTNERSKAB FOR BÆREDYGTIG UDVIKLING

KAPITEL 1

Almindelige bestemmelser

Artikel 1

Mål

Målene med denne aftale er:

a) at bidrage til at mindske og med tiden udrydde fattigdom gennem indgåelse af et handelspartnerskab, som er foreneligt med målet om bæredygtig udvikling, millenniumudviklingsmålene og Cotonouaftalen

b) at fremme regional integration, økonomisk samarbejde og god regeringsførelse ved på regionalt plan at oprette og gennemføre effektive, forudsigelige og gennemsigtige lovgivningsmæssige rammer for handel og investering mellem parterne og mellem SADC-ØPA-landene

c) at fremme SADC-ØPA-landenes gradvise integration i verdensøkonomien i overensstemmelse med deres samfundsmodel og prioriteringer på udviklingsområdet

d) at forbedre SADC-ØPA-landenes kapacitet inden for handelspolitik og handelsrelaterede spørgsmål

e) at støtte forudsætningerne for øgede investeringer og privatsektorinitiativer samt forbedre forsyningskapaciteten, konkurrenceevnen og den økonomiske vækst i SADC-ØPA-landene

f) at styrke de eksisterende forbindelser mellem parterne på grundlag af solidaritet og gensidig interesse. I overensstemmelse med WTO-forpligtelserne er formålet med aftalen derfor at forbedre de kommercielle og økonomiske forbindelser, konsolidere gennemførelsen af SADC-protokollen om handel, støtte en ny handelsdynamik mellem parterne gennem en gradvis, asymmetrisk liberalisering af deres indbyrdes handel samt forstærke, udvide og uddybe samarbejdet på alle områder af relevans for handelen.

Artikel 2

Principper

1. Denne aftale er baseret på de grundlæggende principper samt de væsentlige elementer og det grundlæggende element i Cotonouaftalen, jf. artikel 2 og 9 i Cotonouaftalen. Den bygger på resultaterne af Cotonouaftalen og de tidligere AVS-EF-partnerskabsaftaler inden for regionalt samarbejde og regional integration samt økonomisk og handelsmæssigt samarbejde.

2. Cotonouaftalen og denne aftale gennemføres på en sådan måde, at de to aftaler supplerer og styrker hinanden.

3. Parterne er enige om at samarbejde om gennemførelsen af denne aftale på en måde, som falder i tråd med de udviklingspolitikker og regionale integrationsprogrammer, som SADC-ØPA-landene er eller kan blive omfattet af.

4. Parterne er enige om at samarbejde for at opfylde deres tilsagn og forpligtelser og gøre det nemmere for SADC-ØPA-landene at gennemføre denne aftale.

Artikel 3

Bæredygtig udvikling

1. Parterne bekræfter, at målet om bæredygtig udvikling skal tilstræbes og integreres på alle niveauer af deres økonomiske partnerskab for at opfylde de overordnede forpligtelser, der er fastsat i Cotonouaftalens artikel 1, 2 og 9, specielt den generelle forpligtelse til at mindske og med tiden udrydde fattigdom på en måde, som er forenelig med målet om bæredygtig udvikling.

2. At dette mål skal tilstræbes i forbindelse med denne aftale, opfatter parterne som en forpligtelse til:

a) at der ved anvendelsen af denne aftale tages fuldt ud hensyn til deres respektive befolkningers og fremtidige generationers interesser på det menneskelige, kulturelle, økonomiske, sociale, sundhedsmæssige og miljømæssige område

b) at beslutningsmetoderne tager hensyn til de grundlæggende principper om ejerskab, deltagelse og dialog.

3. Parterne er følgelig enige om at samarbejde med henblik på at opnå en bæredygtig udvikling, hvor mennesket står i centrum.

Artikel 4

Regional integration

1. Parterne erkender, at regional integration er et integrerende element i deres partnerskab og et effektivt redskab til at nå målene i denne aftale.

2. Parterne bekræfter vigtigheden af regional og subregional integration blandt SADC-ØPA-landene for at forbedre deres økonomiske muligheder, give dem øget politisk stabilitet og fremme deres effektive integration i verdensøkonomien. SADC-ØPA-landene fastsætter alene, under udøvelsen af deres suverænitet, tempoet i og karakteren af deres regionale integration, uden at det berører de i denne aftale indgåede forpligtelser.

3. Parterne støtter især integrationsprocesserne og de hermed forbundne udviklingspolitikker og politiske dagsordener på grundlag af SACU-aftalen, undertegnet den 21. oktober 2002, SADC-traktaten, undertegnet den 17. august 1992, og akten om oprettelse af Den Afrikanske Union, vedtaget den 11. juli 2000. De agter at udbygge og uddybe deres partnerskab på grundlag af disse processer og at gennemføre denne aftale ved fælles hjælp under anvendelse af disse instrumenter, idet de tager hensyn til deres forskellige udviklingsniveauer, behov, geografiske forhold og strategier for bæredygtig udvikling.

Artikel 5

Overvågning

1. Parterne forpligter sig til løbende at overvåge anvendelsen og virkningerne af denne aftale gennem passende ordninger og planlægning som led i deres respektive participatoriske processer og institutioner samt gennem processer og institutioner, der etableres i henhold til denne aftale, for at sikre, at målene i aftalen nås, at den gennemføres efter hensigten, og at parternes befolkninger, særlig de mest sårbare grupper, får størst mulig fordel af denne aftale.

2. Parterne forpligter sig desuden til straks at rådføre sig med hinanden om eventuelle problemer vedrørende gennemførelsen af denne aftale.

Artikel 6

Samarbejde i internationale fora

Parterne bestræber sig på at samarbejde i alle internationale fora, hvor emner af relevans for denne aftale tages op.

KAPITEL 2

Udviklingssamarbejde

Artikel 7

Ramme for udviklingssamarbejde

Parterne forpligter sig til at samarbejde om gennemførelsen af denne aftale og til at støtte SADC-ØPA-landenes handels- og udviklingsstrategier inden for rammerne af den overordnede regionale SADC-integrationsproces. Samarbejdet kan være af finansiel eller ikke-finansiel art.

Artikel 8

Samarbejde med henblik på udviklingsfinansiering

1. Parterne erkender, at udviklingssamarbejde er et meget vigtigt element i partnerskabet og en væsentlig medvirkende faktor for virkeliggørelsen af målene i denne aftale som fastlagt i artikel 1. Samarbejdet om udviklingsfinansieringen med henblik på regionalt økonomisk samarbejde og regional økonomisk integration, jf. Cotonouaftalen, gennemføres således, at det støtter og fremmer SADC-ØPA-landenes bestræbelser på at opfylde målene, og så de fordele, man forventer ved nærværende aftale, bliver så store som muligt. I kapitel 3 og de øvrige kapitler af denne aftale er der, når det er relevant, fastlagt områder for samarbejde og faglig bistand. Samarbejdet gennemføres i overensstemmelse med denne artikel, evalueres løbende og ændres om nødvendigt efter bestemmelserne i artikel 108 i denne aftale.

2. Det Europæiske Fællesskab (2) finansierer udviklingssamarbejdet mellem SADC-ØPA-landene og Fællesskabet til støtte for gennemførelsen af denne aftale inden for rammerne af de relevante regler og procedurer, der er fastsat i Cotonouaftalen, særlig Den Europæiske Udviklingsfonds (EUF's) programmeringsprocedurer, og inden for rammerne af de relevante instrumenter, der finansieres over Den Europæiske Unions almindelige budget. I den forbindelse er støtten til gennemførelsen af denne foreløbige aftale med henblik på en ØPA en prioritering.

3. Den Europæiske Unions medlemsstater forpligter sig - ved hjælp af deres respektive udviklingspolitikker og -instrumenter - til i fællesskab at støtte udviklingssamarbejdsaktiviteter med henblik på regionalt økonomisk samarbejde og regional økonomisk integration samt gennemførelse af denne aftale i SADC-ØPA-landene og på regionalt plan i overensstemmelse med principperne om komplementaritet og bistandseffektivitet.

4. Parterne erkender, at der vil være behov for tilstrækkelige ressourcer til gennemførelsen af denne aftale og til den fulde udnyttelse af de fordele, der er forbundet med den. I den forbindelse samarbejder parterne med henblik på at give SADC-ØPA-landene adgang til andre finansielle instrumenter og lette deltagelse af andre donorer, der ønsker at støtte SADC-ØPA-landenes bestræbelser på at opfylde målene i denne aftale.

5. Parterne er enige om, at regionale ordninger for udviklingsfinansiering som f.eks. en ØPA-fond vil være et nyttigt redskab til effektivt at formidle udviklingsfinansieringsressourcer og til at gennemføre ledsageforanstaltninger til ØPA'en. Fællesskabet indvilliger i at støtte regionens bestræbelser på at indføre en sådan ordning. Fællesskabet vil yde bidrag til fonden på grundlag af en tilfredsstillende revision.

KAPITEL 3

Samarbejdsområder

Artikel 9

Mål

Med henblik på gennemførelsen af denne aftale lægger parterne sig fast på følgende prioriterede områder for handelsmæssigt og økonomisk samarbejde, idet de tager hensyn til SADC-ØPA-landenes udviklingspolitikker.

Artikel 10

Samarbejde om handel med varer

Formålet med samarbejdet på dette område er at styrke varehandelen og SADC-ØPA-landenes handelskapacitet, bl.a. ved en gradvis afvikling af told og andre afgifter, korrekt anvendelse af oprindelsesregler, handelspolitiske beskyttelsesinstrumenter og ikke-toldmæssige foranstaltninger, herunder sundheds- og plantesundhedsforanstaltninger (SPS) og tekniske handelshindringer (TBT), og fremme af toldsamarbejde og handelslettelser.

Artikel 11

Samarbejde om konkurrenceevne på udbudssiden

Formålet med samarbejdet i henhold til denne artikel er at øge SADC-ØPA-landenes konkurrenceevne og afhjælpe udbudsbegrænsninger på nationalt og institutionelt plan og især på virksomhedsplan. Dette samarbejde omfatter bl.a. produktion, teknologisk udvikling og innovation, markedsføring, finansiering, distribution, transport, diversificering af økonomien og herudover udvikling af den private sektor, forbedring af handelsvilkår og erhvervsklima samt støtte til små og mellemstore virksomheder inden for landbrug, fiskeri, industri og tjenesteydelser.

Artikel 12

Samarbejde om erhvervsfremmende infrastrukturer

Formålet med samarbejdet i henhold til denne artikel er at udvikle et konkurrencedygtigt erhvervsfremmende klima på områder som informations- og kommunikationsteknologi (ikt), transport og energi.

Artikel 13

Samarbejde om handel med tjenesteydelser

Parterne er enige om at samarbejde med henblik på at udvikle og styrke handelen med tjenesteydelser, jf. artikel 67.

Artikel 14

Samarbejde om handelsrelaterede spørgsmål

Parterne er enige om at samarbejde med henblik på at udvikle og styrke handelsrelaterede spørgsmål, jf. artikel 67.

Artikel 15

Samarbejde om handelsdata

Formålet med samarbejdet i henhold til denne artikel er at forbedre SADC-ØPA-landenes kapacitet inden for registrering, analyse og formidling af handelsdata.

Artikel 16

Samarbejde om opbygning af institutionel kapacitet i forbindelse med ØPA'en

Formålet med samarbejdet i henhold til denne artikel er at støtte de institutionelle strukturer med henblik på styring af ØPA'ens gennemførelse og med henblik på kapacitetsopbygning inden for handelsforhandlinger og handelspolitik.

Artikel 17

Samarbejde om finanspolitisk tilpasning

1. Parterne erkender, at de i denne aftale fastsatte bestemmelser om toldafvikling eller -nedsættelse kan påvirke SADC-ØPA-landenes skatteindtægter, og er enige om at samarbejde på dette område.

2. Parterne er enige om at samarbejde i overensstemmelse med artikel 8, herunder især:

a) om støtte til finanspolitiske reformer

b) om bistandsforanstaltninger, der skal ledsage de finanspolitiske reformer for at afbøde denne aftales fiskale nettovirkning, og som vil blive fastlagt efter en i fællesskab aftalt ordning.

Artikel 18

Interventionsformer

Udviklingssamarbejdet i henhold til denne aftale kan omfatte, men er ikke begrænset til, følgende ØPA-relaterede interventioner:

1. politikudformning

2. udarbejdelse af love og administrative bestemmelser

3. udvikling på det institutionelle/organisatoriske område

4. kapacitetsopbygning og uddannelse (3)

5. teknisk rådgivning

6. administrative tjenester

7. støtte på SPS- og TBT-områder

8. operationel støtte, herunder udstyr, materialer og relaterede bygge- og anlægsarbejder.

DEL II

AFSNIT I

HANDEL MED VARER

KAPITEL 4

Almindelige bestemmelser

Artikel 19

Frihandelsområde

1. Ved denne aftale oprettes et frihandelsområde mellem parterne i overensstemmelse med den almindelige overenskomst om told og udenrigshandel (i det følgende benævnt »GATT 1994«), særlig artikel XXIV.

2. I forbindelse med frihandelsaftalen anvendes princippet om asymmetri, alt efter SADC-ØPA-landenes særlige behov og kapacitetsbegrænsninger, for så vidt angår omfanget af og tidsplanerne for forpligtelserne i denne aftale.

3. Frihandelsaftalen finder anvendelse på handelen mellem Fællesskabet og SADC-ØPA-landene.

Artikel 20

Anvendelsesområde

Dette kapitel finder anvendelse på varer

1. der falder ind under kapitel 1-97, bortset fra kapitel 93, i parternes respektive toldnomenklatur i overensstemmelse med de tariferingsregler, der gælder for det harmoniserede varebeskrivelses- og varenomenklatursystem (HS), og

2. som har oprindelse i Fællesskabet eller SADC-ØPA-landene.

Artikel 21

Oprindelsesregler

1. I dette kapitel anvendes udtrykkene »med oprindelsesstatus«, »med oprindelse i« og lignende udtryk om varer, der opfylder oprindelsesreglerne i protokol 1.

2. Senest tre år efter denne aftales ikrafttrædelse tager parterne bestemmelserne i protokol 1 op til fornyet overvejelse med henblik på yderligere at forenkle de begreber og metoder, der anvendes til bestemmelse af oprindelsen. I forbindelse med denne gennemgang tager parterne hensyn til udviklingen på det teknologiske område, produktionsprocesser og alle andre faktorer, herunder de igangværende reformer af oprindelsesreglerne, der måtte nødvendiggøre ændringer af bestemmelserne i denne protokol. Alle sådanne ændringer sker ved afgørelse truffet i det fælles råd, jf. artikel 93.

3. Der tages særligt hensyn til disse bestemmelser i forbindelse med den gennemgang, der skal foretages i henhold til stk. 2.

Artikel 22

Told

1. Told omfatter også afgifter af enhver art, herunder alle former for tillægsafgifter, der pålægges ved indførsel af varer, men ikke:

a) interne skatter eller andre interne afgifter, der pålægges i medfør af artikel III i GATT 1994

b) antidumping- udlignings- eller beskyttelsesforanstaltninger, der anvendes i medfør af afsnit II

c) gebyrer og afgifter for konsulære tjenester, der pålægges i medfør af stk. 2

d) gebyrer og andre afgifter, der pålægges i medfør af stk. 2.

2. De gebyrer og afgifter, der er omhandlet i stk. 1, litra c) og d), begrænses beløbsmæssigt til de anslåede omkostninger ved de ydede tjenester og må ikke udgøre en indirekte beskyttelse af indenlandske varer eller en beskatning af indførsel til fiskale formål. De baseres på specifikke satser, der svarer til den faktiske værdi af de ydede tjenester.

3. Den basistoldsats, der gøres til genstand for successive nedsættelser i henhold til aftalen, er for hver enkelt vare den mestbegunstigelsestold (i det følgende benævnt »MFN-told«), der reelt anvendes på datoen for denne aftales ikrafttrædelse.

4. I tilfælde, hvor toldafviklingen ikke starter ved ikrafttrædelsen af denne aftale, er den toldsats, der gøres til genstand for successive nedsættelser, enten den i stk. 3 omhandlede basistoldsats, eller den toldsats, der anvendes erga omnes på den relevante toldafviklingsplans første dag, alt efter hvilken sats der er den laveste.

5. De nedsatte toldsatser, der beregnes efter toldnedsættelsesplanerne i denne aftale, afrundes til en decimal og for specifikke satsers vedkommende til to decimaler.

Artikel 23

Standstill

Fra denne aftales ikrafttrædelse må der for alle varer, som er omfattet af toldafvikling, ikke indføres ny told i samhandelen mellem parterne eller ske en forhøjelse af allerede gældende told.

Artikel 24

Told, skatter og andre gebyrer og afgifter ved udførsel

1. Fra datoen for denne aftales ikrafttrædelse må der ikke indføres ny told ved udførsel eller afgifter med tilsvarende virkning i samhandelen mellem Fællesskabet og SADC-ØPA-landene, og allerede gældende told og afgifter må ikke forhøjes.

2. Hvis SADC-ØPA-landene under helt usædvanlige omstændigheder kan godtgøre, at de har et særligt behov for indtægter, for at beskytte nyoprettede industrier eller for at beskytte miljøet, kan de efter samråd med Fællesskabet midlertidigt indføre told ved udførsel eller afgifter med tilsvarende virkning for et begrænset antal yderligere varer.

3. Parterne er enige om at tage bestemmelserne i denne artikel op til fornyet overvejelse i det fælles råd senest tre år efter denne aftales ikrafttrædelse under fuld hensyntagen til deres betydning for SADC-ØPA-landenes udvikling og diversificeringen af deres økonomi.

Artikel 25

Told på varer med oprindelse i SADC-ØPA-landene

1. Fællesskabet indrømmer told- og kvotefri markedsadgang (efter DFQF-ordningen) for alle varer, bortset fra de i stk. 3 omhandlede, der falder ind under denne aftale, og som har oprindelse i Botswana, Lesotho, Mozambique, Namibia og Swaziland.

2. Told på indførsel af varer med oprindelse i SADC-ØPA-landene nedsættes eller afskaffes efter bestemmelserne i bilag 1.

3. Indførsel af varer som omhandlet i bilag 2 er omfattet af den heri fastsatte overgangsordning.

Artikel 26

Told på varer med oprindelse i Fællesskabet

1. Varer med oprindelse i Fællesskabet indføres til Botswana, Lesotho, Namibia og Swaziland i overensstemmelse med ordningen i bilag 3.

2. Varer med oprindelse i Fællesskabet indføres til Mozambique i overensstemmelse med ordningen i bilag 4.

3. Parterne er enige om at samle ovennævnte to bilag til en enkelt SADC-ØPA-toldafviklingsplan, når Mozambique indfører HS 2007. Det skal ske ved afgørelse truffet i det fælles råd.

Artikel 27

Frie varebevægelser

1. Der opkræves kun told én gang for varer med oprindelse i Fællesskabet eller SADC-ØPA-landene på den anden parts område.

2. Told, der betales ved indførsel til et SADC-ØPA-land, refunderes fuldt ud, når varerne genudføres fra toldområdet i det SADC-ØPA-land, der først indførte dem. Sådanne varer pålægges derefter told i det land, hvor de forbruges.

3. Parterne er enige om at samarbejde med henblik på at lette varebevægelserne og forenkle toldprocedurerne.

Artikel 28

En gunstigere behandling som følge af frihandelsaftaler

1. På de områder, der er omfattet af dette kapitel, indrømmer Fællesskabet SADC-ØPA-landene enhver gunstigere behandling, som følger af Fællesskabets indgåelse af en frihandelsaftale med en tredjepart efter undertegnelsen af denne aftale.

2. På de områder, der er omfattet af dette kapitel, indrømmer SADC-ØPA-landene Fællesskabet enhver gunstigere behandling, som følger af SADC-ØPA-landenes eller et undertegnende SADC-ØPA-lands indgåelse af en frihandelsaftale med en stor handelsøkonomi efter undertegnelsen af denne aftale.

3. Hvis et SADC-ØPA-land kan godtgøre, at det fra en tredjepart har opnået en væsentligt gunstigere behandling end den, Fællesskabet tilbyder, rådfører parterne sig med hinanden og træffer i fællesskab afgørelse om, hvordan bestemmelserne i stk. 2 bedst kan gennemføres.

4. Bestemmelserne i dette kapitel må ikke fortolkes således, at de forpligter Fællesskabet eller et SADC-ØPA-land til at indrømme den anden part en præferencebehandling, som måtte følge af, at Fællesskabet eller et SADC-ØPA-land er part i en frihandelsaftale med en tredjepart på datoen for undertegnelsen af denne aftale.

5. I denne artikel forstås ved »stor handelsøkonomi« ethvert udviklet land eller ethvert land, der året forud for ikrafttrædelsen af den i stk. 2 omhandlede aftale om økonomisk integration tegnede sig for over 1 procent af verdenshandelen, eller enhver gruppe lande, der optræder enkeltvis, samlet eller gennem en aftale om økonomisk integration, og som året forud for ikrafttrædelsen af den i stk. 2 omhandlede aftale om økonomisk integration tegnede sig for over 1,5 procent af verdenshandelen.

Artikel 29

Særlige bestemmelser om administrativt samarbejde

1. Parterne er enige om, at administrativt samarbejde er af afgørende betydning for gennemførelsen af og kontrollen med den præferencebehandling, der indrømmes i henhold til dette afsnit, og understreger, at de er fast besluttet på at bekæmpe uregelmæssigheder og svig i toldspørgsmål og hermed beslægtede anliggender.

2. Parterne er desuden enige om at samarbejde med henblik på at sikre, at de ansvarlige myndigheder råder over de nødvendige institutionelle strukturer til at besvare anmodninger om bistand effektivt og rettidigt.

3. Uden at det berører artikel 9 i protokol 2, forstås i denne artikel ved manglende administrativt samarbejde bl.a.:

a) gentagne forsømmelser af forpligtelsen til at kontrollere den eller de pågældende varers oprindelsesstatus, jf. artikel 34 i protokol 1

b) gentagne afslag på eller unødige forsinkelser med at foretage og/eller give meddelelse om resultaterne af efterfølgende kontrol af oprindelsesbeviset, jf. artikel 34 i protokol 1

c) gentagne afslag på eller unødige forsinkelser med at give tilladelse til at udføre en opgave i forbindelse med samarbejdet for at kontrollere ægtheden af dokumenter eller korrektheden af oplysninger, der er af betydning for indrømmelsen af den pågældende præferencebehandling, jf. artikel 7 i protokol 2.

4. I denne artikels forstand kan der bl.a. være tale om konstatering af uregelmæssigheder eller svig, hvis der sker en hurtig og ikke tilstrækkeligt begrundet stigning i vareimporten til et niveau, der overskrider den anden parts sædvanlige produktions- og eksportkapacitet, og der foreligger objektive oplysninger om uregelmæssigheder eller svig.

5. Har en part eller i givet fald et SADC-ØPA-land på grundlag af en objektiv oplysning fået bevis for manglende administrativt samarbejde og/eller uregelmæssigheder eller svig, kan den pågældende part under helt usædvanlige omstændigheder midlertidigt suspendere den relevante præferencebehandling af den eller de pågældende varer og af den pågældende specifikke oprindelse i overensstemmelse med denne artikel. I denne artikel forstås ved »helt usædvanlige omstændigheder« omstændigheder, som har eller kunne have en betydelig negativ virkning for en part eller i givet fald et SADC-ØPA-land, hvis den relevante præferencebehandling af den eller de pågældende varer skulle fortsætte.

6. Præferencebehandlingen kan suspenderes midlertidigt på følgende betingelser:

a) Den part eller i givet fald det SADC-ØPA-land, der på grundlag af en objektiv oplysning har fået bevis for manglende administrativt samarbejde og/eller uregelmæssigheder eller svig, giver uden unødig forsinkelse Udvalget for Handel og Udvikling meddelelse om beviset og den objektive oplysning og indleder på grundlag af alle relevante oplysninger og objektive beviser konsultationer i Udvalget for Handel og Udvikling med henblik på at nå frem til en for begge parter acceptabel løsning.

b) Har parterne indledt konsultationer i Udvalget for Handel og Udvikling, jf. ovenfor, og er de ikke nået frem til en acceptabel løsning senest tre måneder efter meddelelsen, kan den berørte part eller i givet fald det berørte SADC-ØPA-land midlertidigt suspendere den relevante præferencebehandling af den eller de pågældende varer og af den pågældende specifikke oprindelse. En midlertidig suspension meddeles Udvalget for Handel og Udvikling hurtigst muligt.

c) Midlertidige suspensioner i henhold til denne artikel begrænses til, hvad der er nødvendigt for at beskytte den berørte parts eller det berørte SADC-ØPA-lands finansielle interesser. Suspensionerne må højst vare seks måneder med mulighed for forlængelse med yderligere seks måneder. Midlertidige suspensioner meddeles Udvalget for Handel og Udvikling straks efter vedtagelsen. De er genstand for regelmæssige konsultationer i Udvalget for Handel og Udvikling, navnlig med henblik på at bringe dem til ophør, så snart betingelserne for deres anvendelse ikke længere er til stede.

Artikel 30

Behandling af administrative fejl

Parterne anerkender, at de hver især har beføjelse til at rette administrative fejl under gennemførelsen af denne aftale. Afdækkes der fejl, kan hver af parterne anmode Udvalget for Handel og Udvikling om at undersøge mulighederne for at vedtage alle passende foranstaltninger med henblik på at løse problemet.

Artikel 31

Toldunioner og frihandelsområder

1. Denne aftale er ikke til hinder for opretholdelse eller oprettelse af toldunioner, frihandelsområder eller andre ordninger mellem en af parterne og tredjelande, for så vidt de ikke berører de rettigheder og forpligtelser, der er fastlagt ved denne aftale.

2. Der finder konsultationer sted mellem Fællesskabet og SADC-ØPA-landene i det fælles råd om aftaler om oprettelse eller tilpasning af toldunioner eller frihandelsområder og om fornødent om andre vigtige spørgsmål vedrørende deres respektive handelspolitik over for tredjelande.

AFSNIT II

HANDELSBESKYTTELSESINSTRUMENTER

KAPITEL 5

Artikel 32

Antidumping- og udligningsforanstaltninger

Fællesskabets og SADC-ØPA-landenes rettigheder og forpligtelser hvad angår anvendelsen af antidumping- eller udligningsforanstaltninger er omfattet af de relevante WTO-aftaler. Tvister i forbindelse med disse foranstaltninger kan kun bilægges gennem WTO's tvistbilæggelsesprocedurer.

Artikel 33

Multilaterale beskyttelsesforanstaltninger

1. Med forbehold af bestemmelserne i denne artikel er intet i denne aftale til hinder for, at SADC-ØPA-landene og Fællesskabet kan indføre foranstaltninger i overensstemmelse med artikel XIX i GATT 1994, WHO-aftalen om beskyttelsesforanstaltninger, artikel 5 i aftalen om landbrug, der er knyttet som bilag til Marrakechoverenskomsten om oprettelse af Verdenshandelsorganisationen, og andre relevante WTO-aftaler.

2. Uanset stk. 1 undtager Fællesskabet i betragtning af nærværende aftales overordnede udviklingsmål og SADC-ØPA-landenes beskedne økonomiske betydning indførsel fra alle SADC-ØPA-lande fra enhver foranstaltning, der måtte træffes i medfør af artikel XIX i GATT 1994, WTO-aftalen om beskyttelsesforanstaltninger og artikel 5 i aftalen om landbrug.

3. Bestemmelserne i stk. 2 finder anvendelse i en periode på fem år, der løber fra datoen for ikrafttrædelsen af denne aftale. Senest 120 dage inden udløbet af denne periode tager Det Fælles SADC-ØPA/EF-Råd gennemførelsen af disse bestemmelser op til fornyet overvejelse i lyset af SADC-ØPA-landenes udviklingsbehov med henblik på at tage stilling til, om deres anvendelse bør forlænges.

4. Bestemmelserne i stk. 1 er ikke underlagt tvistbilæggelsesbestemmelserne i denne aftale.

Artikel 34

Bilaterale beskyttelsesforanstaltninger

1. Uanset artikel 33 kan en part, efter at have undersøgt, om der er alternative løsninger, træffe beskyttelsesforanstaltninger af begrænset varighed, som fraviger bestemmelserne i artikel 25 og 26, på de betingelser og efter de procedurer, der er fastlagt i nærværende artikel.

2. De i stk. 1 omhandlede beskyttelsesforanstaltninger kan træffes, når en vare fra en af parterne indføres til den anden parts område i så forhøjede mængder og under sådanne vilkår, at det forårsager, eller der er fare for, at det vil forårsage:

a) alvorlig skade for indenlandske producenter af tilsvarende eller direkte konkurrerende varer på den importerende parts område

b) forstyrrelser i en økonomisk sektor, der fremstiller tilsvarende eller direkte konkurrerende varer, navnlig når disse forstyrrelser skaber store sociale problemer eller vanskeligheder, som kunne føre til en alvorlig forværrelse af den økonomiske situation i den importerende part

c) forstyrrelser på markederne for tilsvarende eller direkte konkurrerende landbrugsprodukter (4) eller i de mekanismer, der regulerer disse markeder.

3. De i denne artikel omhandlede beskyttelsesforanstaltninger må ikke gå ud over, hvad der er nødvendigt for at afhjælpe eller forhindre alvorlig skade eller forstyrrelser som defineret i stk. 2.

4. Den importerende part må kun træffe en eller flere af følgende beskyttelsesforanstaltninger:

a) suspension af enhver yderligere nedsættelse af toldsatsen for den pågældende vare som omhandlet i denne aftale

b) forhøjelse af toldsatsen for den pågældende vare op til et niveau, der ikke overstiger WTO's bundne toldsats

c) indførelse af toldkontingenter for den pågældende vare.

5. Indføres en vare med oprindelse i et eller flere SADC-ØPA-lande i så forhøjede mængder og under sådanne vilkår, at det forårsager, eller der er fare for, at det vil forårsage en skade eller forstyrrelser som omhandlet i stk. 2, litra a), b) og c), i en tilsvarende eller direkte konkurrerende produktionssektor i en eller flere regioner i Fællesskabets yderste periferi, kan Fællesskabet træffe tilsyns- eller beskyttelsesforanstaltninger begrænset til den eller de pågældende regioner i overensstemmelse med procedurerne i stk. 6-9, jf. dog stk. 1, 2 og 3.

6. a) Indføres en vare med oprindelse i Fællesskabet i så forhøjede mængder og under sådanne vilkår, at det forårsager, eller der er fare for, at det vil forårsage en skade eller forstyrrelser som omhandlet i stk. 2, litra a), b) og c), i et SADC-ØPA-land, kan det berørte SADC-ØPA-land træffe tilsyns- eller beskyttelsesforanstaltninger begrænset til dets område i overensstemmelse med procedurerne i stk. 7-10, jf. dog stk. 1, 2 og 3. b) Et SADC-ØPA-land kan træffe beskyttelsesforanstaltninger i henhold til stk. 2, når en vare med oprindelse i Fællesskabet som følge af en toldnedsættelse indføres til dets område i så forhøjede mængder og under sådanne vilkår, at det forårsager, eller der er fare for, at det vil forårsage forstyrrelser for en nyoprettet industri, der fremstiller tilsvarende eller direkte konkurrerende varer. Denne bestemmelse gælder i en periode på tolv år for Botswana, Namibia og Swaziland og i femten år for mindst udviklede lande fra datoen for denne aftales ikrafttrædelse. Denne periode kan forlænges efter fornyet overvejelse i det fælles råd på baggrund af det i SADC-ØPA-landene opnåede generelle udviklingsniveau. Foranstaltningerne skal træffes efter procedurerne i stk. 6-9.

7. a) De i denne artikel omhandlede beskyttelsesforanstaltninger opretholdes kun så længe, det er nødvendigt for at forhindre eller afhjælpe en alvorlig skade eller forstyrrelser som defineret i stk. 2, 5 og 6. b) De i denne artikel omhandlede beskyttelsesforanstaltninger anvendes i en periode på højst to år. Hvis de omstændigheder, der lå til grund for indførelsen af beskyttelsesforanstaltninger, fortsat er til stede, kan de pågældende foranstaltninger forlænges med en yderligere periode på højst to år. Anvender et eller flere SADC-ØPA-lande en beskyttelsesforanstaltning, eller træffer Fællesskabet en foranstaltning begrænset til en eller flere regioner i dets yderste periferi, kan de dog anvende den pågældende foranstaltning i en periode på højst fire år, og hvis de omstændigheder, der lå til grund for indførelsen af beskyttelsesforanstaltninger, fortsat er til stede, kan den forlænges med en yderligere periode på højst fire år. c) De i denne artikel omhandlede beskyttelsesforanstaltninger, der varer over et år, skal ledsages af klare regler for deres gradvise afvikling senest ved udløbet af den fastsatte periode. d) De i denne artikel omhandlede beskyttelsesforanstaltninger må ikke anvendes ved indførsel af en vare, som tidligere har været genstand for en sådan foranstaltning, i en periode på mindst et år efter foranstaltningens udløb.

8. Ved gennemførelsen af ovenstående stykker gælder følgende:

a) Er en part af den opfattelse, at en af de i stk. 2, 5 og/eller 6 omhandlede omstændigheder er til stede, indbringer den straks sagen for Udvalget for Handel og Udvikling.

b) Udvalget for Handel og Udvikling kan om nødvendigt fremsætte henstillinger for at afhjælpe de opståede omstændigheder. Hvis Udvalget for Handel og Udvikling ikke senest 30 dage efter sagens indbringelse for udvalget har fremsat henstillinger, der kan afhjælpe omstændighederne, og der ikke er fundet nogen tilfredsstillende løsning, kan den importerende part indføre passende foranstaltninger til afhjælpning af omstændighederne i overensstemmelse med denne artikel.

c) Den berørte part eller det berørte SADC-ØPA-land giver, før den/det træffer en foranstaltning i henhold til denne artikel, eller hurtigst muligt i de tilfælde, der er omfattet af stk. 9, Udvalget for Handel og Udvikling alle oplysninger, der er relevante for en fuldstændig undersøgelse af situationen, med henblik på at finde en for de berørte parter acceptabel løsning.

d) Der vælges i medfør af denne artikel fortrinsvis sådanne beskyttelsesforanstaltninger, som forstyrrer anvendelsen af aftalen mindst muligt.

e) Enhver beskyttelsesforanstaltning, der træffes i medfør af denne artikel, meddeles straks Udvalget for Handel og Udvikling og er dér genstand for periodiske konsultationer, navnlig med henblik på fastsættelse af en tidsplan, der gør det muligt at afskaffe den, så snart omstændighederne tillader det.

9. I kritiske situationer, hver en forsinkelse ville forvolde en vanskeligt genoprettelig skade, kan den berørte importerende part, det være sig Fællesskabet eller et eller flere SADC-ØPA-lande, træffe de i stk. 3, 5 og/eller 6 omhandlede foranstaltninger på midlertidig basis uden at opfylde kravene i stk. 8. Et sådant indgreb kan iværksættes for en periode på højst 180 dage, når foranstaltningerne træffes af Fællesskabet, og 200 dage, når de træffes af et eller flere SADC-ØPA-lande, eller når de af Fællesskabet trufne foranstaltninger er begrænset til en eller flere regioner i dets yderste periferi. En sådan midlertidig foranstaltnings varighed medregnes som en del af den indledende periode og en eventuel forlængelse som omhandlet i stk. 6. Når der træffes sådanne midlertidige foranstaltninger, tages der hensyn til alle involverede parters interesser. Den berørte importerende part underretter den anden berørte part og indbringer straks sagen for Udvalget for Handel og Udvikling til undersøgelse.

10. Hvis en importerende part iværksætter en administrativ procedure vedrørende indførslen af en vare med det formål hurtigt at tilvejebringe oplysninger om en udvikling i samhandelen, som kan medføre de i denne artikel omhandlede problemer, underretter den straks Udvalget for Handel og Udvikling herom.

11. De beskyttelsesforanstaltninger, der indføres i henhold til denne artikel, er ikke underlagt WTO's tvistbilæggelsesbestemmelser.

KAPITEL 6

Ikke-toldmæssige foranstaltninger

Artikel 35

Forbud mod kvantitative restriktioner

Alle forbud og restriktioner, der anvendes ved indførsel og udførsel af varer mellem parterne, bortset fra told og skatter, gebyrer og andre afgifter som omhandlet i artikel 22, uanset om de gennemføres ved hjælp af kontingenter, import- eller eksportlicenser eller andre foranstaltninger, afskaffes ved ikrafttrædelsen af denne aftale, medmindre de er berettigede i henhold til undtagelserne i artikel XI i GATT 1994. Der indføres ingen nye foranstaltninger af denne art. Bestemmelserne i denne artikel berører ikke bestemmelserne i artikel 32 om antidumping- og udligningsforanstaltninger.

Artikel 36

National behandling ved intern beskatning og regulering

1. Varer, der har oprindelse i og indføres fra den anden part, må hverken direkte eller indirekte pålægges skatter eller andre interne afgifter af enhver art, som overstiger dem, der direkte eller indirekte finder anvendelse på tilsvarende nationale varer. Parterne og SADC-ØPA-landene må heller ikke på anden måde anvende skatter eller andre interne afgifter til at beskytte den nationale produktion.

2. Varer, der har oprindelse i og indføres fra den anden part, indrømmes en behandling, der ikke er mindre gunstig end den, der indrømmes tilsvarende nationale varer i medfør af alle love og administrative bestemmelser og krav gældende for salg, udbud til salg, køb, transport, distribution eller brug. Bestemmelserne i dette stykke er ikke til hinder for anvendelse af differentierede takster for indenlandsk transport, som udelukkende beror på hensynet til transportmidlernes i økonomisk henseende mest hensigtsmæssige drift og ikke på varens oprindelse.

3. Ingen af parterne eller SADC-ØPA-landene indfører eller opretholder intern kvantitativ regulering vedrørende blanding, forarbejdning eller anvendelse af varer i bestemte mængder eller forhold, der direkte eller indirekte kræver, at en bestemt mængde eller andel af en vare, som er genstand for den pågældende regulering, skal leveres fra nationale forsyningskilder. Parterne eller SADC-ØPA-landene må heller ikke på anden måde anvende en intern kvantitativ regulering til at beskytte den nationale produktion.

4. Bestemmelserne i denne artikel ikke til hinder for, at der kan udbetales subsidier udelukkende til nationale producenter, herunder udbetalinger, hvortil anvendes provenuet af interne skatter eller afgifter, der er pålagt i overensstemmelse med denne artikel, og subsidier i form af offentlige myndigheders indkøb af nationale varer.

KAPITEL 7

Told og handelslettelser

Artikel 37

Mål

Parternes mål med dette kapitel er:

1. at styrke samarbejdet om told og handelslettelser for at sikre, at de relevante retsforskrifter og procedurer og toldmyndighedernes administrative kapacitet opfylder målene om effektiv kontrol og fremme af handelslettelser

2. at fremme harmoniseringen af toldlovgivning og -procedurer

3. at sikre, at de legitime mål for den offentlige orden, herunder målene vedrørende sikkerhed og forebyggelse af svig i forbindelse med told og handelslettelser, på ingen måde anfægtes

4. at yde den fornødne støtte til SADC-ØPA-landenes toldmyndigheder, så de effektivt kan gennemføre denne aftale.

Artikel 38

Toldsamarbejde og administrativt samarbejde

1. For at sikre efterlevelse af bestemmelserne i dette afsnit og effektivt opfylde målene i artikel 37 forpligter parterne sig til:

a) at udveksle oplysninger om toldlovgivning og -procedurer

b) i fællesskab at udvikle initiativer vedrørende told og handelslettelser og styrkelse af administrativ kapacitet

c) at udveksle erfaringer og god praksis inden for bekæmpelse af korruption og svig på områder, der er relateret til dette kapitel

d) at udveksle erfaringer og god praksis vedrørende indførsels-, udførsels- og transitprocedurer og vedrørende forbedring af den service, der ydes erhvervslivet

e) at udveksle erfaringer og god praksis vedrørende fremme af transit

f) at lette udveksling af eksperter mellem toldmyndigheder

g) at tilskynde til koordinering mellem alle berørte organer, både i og mellem landene.

2. Fællesskabet og SADC-ØPA-landene vil bane vejen for og udvikle et bedre samarbejde om gennemførelsen af Verdenstoldorganisationens (WCO's) »Framework of Standards to Secure and Facilitate Global Trade«. De af WCO fastsatte betingelser skal opfyldes, og Fællesskabet og SADC-ØPA-landene skal navnlig gennemføre de relevante retsforskrifter og foranstaltninger på dette område. Dette samarbejde omfatter bl.a. initiativer med henblik på gensidig anerkendelse af status som autoriseret økonomisk operatør og forhåndsudveksling af oplysninger for at muliggøre en effektiv risikovurdering og -styring af i sikkerhedsøjemed.

3. Uanset stk. 1 og 2 yder parterne hinanden administrativ bistand i toldspørgsmål, jf. protokol 2 (gensidig bistand i toldspørgsmål).

Artikel 39

Told- og lovgivningsprocedurer

1. Parterne er enige om, at deres respektive handels- og toldbestemmelser og -procedurer skal baseres på:

a) den reviderede Kyotokonvention om forenkling og harmonisering af toldprocedurerne, de væsentlige elementer i WCO's »Framework of Standards to Secure and Facilitate Global Trade«, den internationale konvention om det harmoniserede system og andre internationale instrumenter og standarder, der gælder på told- og handelsområdet

b) behovet for at beskytte og lette lovlig samhandel

c) behovet for at undgå at lægge unødvendige og diskriminerende byrder på de erhvervsdrivende, behovet for at sikre beskyttelse mod svig og korruption og behovet for yderligere at begunstige erhvervsdrivende, der i høj grad efterlever reglerne

d) parternes behov for at anvende et (evt. elektronisk) administrativt enhedsdokument

e) anvendelse af moderne toldteknikker, herunder risikovurdering, forenklede procedurer for indpassage og frigivelse af varer, kontrol efter frigivelse og metoder til virksomhedsrevision

f) gennemsigtighed, effektivitet og proportionalitet for at nedbringe omkostningerne og øge forudsigeligheden for de erhvervsdrivende

g) behovet for ikke-forskelsbehandling i forbindelse med krav og procedurer for indførsel, udførsel og varer i transit, selv om det accepteres, at forskellige sendinger kan behandles forskelligt i henhold til objektive risikovurderingskriterier

h) en gradvis udvikling af systemer, herunder it-baserede systemer, til både udførsels- og indførselstransaktioner, der kan lette udvekslingen af oplysninger mellem erhvervsdrivende, toldmyndigheder og andre organer

i) indførelse af systemer, der letter indførsel af varer gennem anvendelse af forenklede toldprocedurer og -processer, herunder »pre-arrival clearance«-systemer

j) afskaffelse af alle krav om obligatorisk inspektion før afsendelsen, jf. WTO-aftalen om inspektion før afsendelse, eller tilsvarende krav

k) anvendelse af regler, der sikrer, at sanktioner for mindre overtrædelser af toldregulativerne eller procedurekravene er rimelige, og at deres anvendelse ikke giver anledning til unødige forsinkelser af toldklareringen

l) en ordning med bindende forhåndsbesked i toldspørgsmål, navnlig vedrørende tarifering og oprindelsesregler, i overensstemmelse med deres respektive lovgivning

m) lettelse af transitforsendelser

n) afskaffelse af alle krav om obligatorisk anvendelse af toldklarere

o) gennemsigtige, ikke-diskriminerende og rimelige regler for godkendelse af toldklarerere.

2. For at forbedre arbejdsmetoderne og sikre gennemsigtighed og effektivitet i toldtransaktioner forpligter parterne sig til:

a) at sikre, at de højeste standarder for integritet opretholdes gennem anvendelse af foranstaltninger til bekæmpelse af korruption på dette område

b) at træffe yderligere foranstaltninger for at indskrænke, forenkle og standardisere oplysninger i dokumenter, der kræves af toldmyndigheder og andre beslægtede organer

c) at forenkle toldkrav og -formaliteter i det omfang, det er muligt, med henblik på hurtig frigivelse og fortoldning af varer

d) at etablere effektive, hurtige og ikke-diskriminerende procedurer, som gør det muligt at påklage toldmyndighedernes og andre organers administrative handlinger, afgørelser og beslutninger vedrørende indførsel, udførsel eller varer i transit. Disse procedurer skal være lettilgængelige for den klagende part, herunder for små og mellemstore virksomheder

e) at skabe det nødvendige klima for en effektiv håndhævelse af lovgivningsmæssige krav.

Artikel 40

Lettelse af transitforsendelser

1. Parterne eller i givet fald SADC-ØPA-landene sikrer fri transit for varer gennem deres område ad den hertil bedst egnede rute. Eventuelle kontrolforanstaltninger eller krav skal være ikke-diskriminerende og rimelige, og de skal anvendes ensartet.

2. Parterne giver varer i transit en behandling, der ikke er mindre gunstig end den, der gives indenlandske varer, med hensyn til udførsel, indførsel og bevægelighed, uden at dette er til hinder for legitim toldkontrol.

3. Parterne eller i givet fald SADC-ØPA-landene indfører ordninger for transport under toldlukke, der muliggør varetransit, uden at der skal betales told og andre afgifter, forudsat at der gives passende garantier.

4. Parterne eller i givet fald SADC-ØPA-landene fremmer og gennemfører regionale ordninger for transit.

5. Parterne eller i givet fald SADC-ØPA-landene anvender internationale standarder og instrumenter for varetransit.

6. Parterne eller i givet fald SADC-ØPA-landene fremmer koordinering mellem alle berørte organer, både i og mellem landene.

Artikel 41

Gebyrer og afgifter

1. Gebyrer og afgifter skal være rimelige og må ikke overstige omkostningerne ved den i forbindelse med en bestemt transaktion leverede tjenesteydelse. De må ikke beregnes på et ad valorem-grundlag.

2. Der opkræves ikke gebyrer og afgifter for konsulære tjenester.

Artikel 42

Forbindelser med erhvervslivet

Parterne er enige om:

1. at sikre, at alle toldrelaterede retsforskrifter, procedurer og gebyrer og afgifter samt så vidt muligt de nødvendige forklarende bemærkninger gøres offentligt tilgængelige, så vidt muligt i elektronisk form

2. at der så vidt muligt er behov for rettidigt og regelmæssigt samråd med repræsentanter for handelssektoren om forslag til retsakter og procedurer vedrørende told og toldrelaterede handelsspørgsmål

3. at indførelsen af nye eller ændrede retsforskrifter og procedurer og disses ikrafttrædelse om nødvendigt skal ske på en sådan måde, at handelsdrivende kan forberede sig på at efterleve dem. Parterne offentliggør relevante administrative oplysninger, navnlig om de relevante organers krav, om procedurer, åbningstider og arbejdsgang for toldkontorer i havne og ved grænseovergange samt om kontaktpunkter, hvor der kan fås oplysninger

4. at tilskynde til samarbejde mellem de erhvervsdrivende og de relevante myndigheder gennem anvendelse af instrumenter som f.eks. aftalememoranda.

Artikel 43

Toldværdiansættelse

1. Aftalen om anvendelsen af artikel VII i GATT 1994 gælder for toldværdiansættelsesreglerne for handel, som er omfattet af denne aftale.

2. Parterne samarbejder med henblik på at nå frem til en fælles holdning til spørgsmål vedrørende toldværdiansættelse.

Artikel 44

Harmonisering af toldstandarder på regionalt plan

Parterne fremmer harmonisering af toldlovgivning, -procedurer, -standarder og -krav. De fastsætter hver især indholdet af og tempoet for denne proces.

Artikel 45

Støtte til SADC-ØPA-landenes toldmyndigheder

1. Parterne erkender betydningen af at støtte SADC-ØPA-landenes toldmyndigheder med henblik på gennemførelsen af dette kapitel, jf. del I, kapitel 2, i denne aftale.

2. De prioriterede støtteområder er:

a) anvendelse af moderne toldteknikker, herunder: i) risikostyring ii) kontrol efter frigivelse iii) automatisering af toldprocedurer

b) kontrol af toldværdiansættelse, tarifering og oprindelsesregler, herunder med henblik på at opfylde kravet i artikel 39, stk. 1, litra j)

c) lettelse af varetransit og styrkelse af effektiviteten af regionale transitordninger

d) gennemsigtighed i forbindelse med offentliggørelse og forvaltning af alle handelsbestemmelser og de hermed forbundne gebyrer og formaliteter

e) indførelse og gennemførelse af procedurer og praksis, der afspejler internationale instrumenter og standarder, som gælder på told- og handelsområdet, bl.a. den reviderede Kyotokonvention om forenkling og harmonisering af toldprocedurerne samt WCO's »Framework of Standards to Secure and Facilitate Global Trade«.

3. Parterne erkender behovet for særlige behovsvurderingsundersøgelser, hvor der tages hensyn til situationen i hvert enkelt land, under anvendelse af WTO's og WCO's behovsvurderingsredskaber eller ethvert andet af parterne godkendt redskab.

Artikel 46

Overgangsordninger

1. Parterne erkender behovet for overgangsordninger med henblik på at sikre en gnidningsløs gennemførelse af bestemmelserne i dette kapitel.

2. I betragtning af, at SADC-ØPA-landene har behov for at styrke deres kapacitet inden for told og handelslettelser, indrømmes de i de tilfælde, hvor der på tidspunktet for denne aftales ikrafttrædelse består et behov for kapacitetsopbygning, en overgangsperiode på fem år til at opfylde deres forpligtelser i henhold til artikel 39-42, uden at dette berører deres WTO-forpligtelser.

3. Det fælles råd kan forlænge denne overgangsperiode med to år, hvis den nødvendige kapacitet ikke er opnået.

Artikel 47

Et særligt udvalg for told og handelslettelser

1. Parterne opretter herved et særligt udvalg for told og handelslettelser, der skal bestå af repræsentanter for parterne.

2. Det Særlige Udvalg for Told og Handelslettelser har bl.a. til opgave:

a) at overvåge gennemførelsen og forvaltningen af dette kapitel og af protokollen om oprindelsesregler

b) at være forum for konsultationer om og drøftelse af alle spørgsmål vedrørende told, herunder oprindelsesregler, generelle toldprocedurer, toldværdiansættelse, tarifering, transit og gensidig administrativ bistand i toldspørgsmål

c) at styrke samarbejdet om udarbejdelse, anvendelse og håndhævelse af oprindelsesregler og hermed forbundne toldprocedurer, generelle toldprocedurer og gensidig administrativ bistand i toldspørgsmål

d) at styrke samarbejdet om kapacitetsopbygning og faglig bistand

e) at følge op på gennemførelsen af artikel 44

f) efter aftale mellem parterne at behandle alle andre spørgsmål vedrørende dette kapitel.

3. Det Særlige Udvalg for Told og Handelslettelser træder sammen på et tidspunkt og med en dagsorden, som parterne fastlægger på forhånd.

4. Parterne varetager på skift formandskabet for Det Særlige Udvalg for Told og Handelslettelser.

5. Det Særlige Udvalg for Told og Handelslettelser rapporterer til Udvalget for Handel og Udvikling.

KAPITEL 8

Tekniske handelshindringer

Artikel 48

Multilaterale forpligtelser

1. Parterne bekræfter deres rettigheder og forpligtelser i henhold til WTO-aftalen om tekniske handelshindringer, i det følgende benævnt »TBT-aftalen«.

2. Disse rettigheder og forpligtelser danner grundlag for parternes aktiviteter i henhold til dette kapitel.

Artikel 49

Mål

1. Parterne er enige om at samarbejde med henblik på at lette og øge deres indbyrdes varehandel ved at indkredse, forebygge og fjerne unødvendige handelshindringer i overensstemmelse med TBT-aftalen.

2. Parterne forpligter sig til at samarbejde for at styrke den regionale integration og det regionale samarbejde, i særdeleshed i SADC-ØPA-landene, i spørgsmål vedrørende tekniske handelshindringer.

3. Parterne forpligter sig til at opbygge og styrke i SADC-ØPA-landenes tekniske kapacitet i spørgsmål vedrørende tekniske handelshindringer.

Artikel 50

Anvendelsesområde og definitioner

1. Bestemmelserne i dette kapitel finder anvendelse på tekniske forskrifter, standarder og overensstemmelsesvurderingsprocedurer som fastsat i TBT-aftalen, for så vidt som de påvirker den handel, der er omfattet af denne aftale.

2. For dette kapitels vedkommende finder definitionerne i TBT-aftalen anvendelse.

Artikel 51

Samarbejde og regional integration

Parterne er enige om, at det er vigtigt, at de nationale og regionale myndigheder, der beskæftiger sig med TBT-spørgsmål, både i den offentlige og den private sektor, samarbejder, både af hensyn til handelen i regionen og mellem parterne og for den overordnede regionale integrationsproces, og de agter at samarbejde for at opnå dette.

Artikel 52

Gennemsigtighed

Parterne bekræfter princippet om gennemsigtighed i anvendelsen af tekniske forskrifter og standarder i overensstemmelse med TBT-aftalen.

Parterne erkender betydningen af effektive mekanismer for høring, notificering og udveksling af oplysninger vedrørende tekniske forskrifter og standarder i overensstemmelse med TBT-aftalen.

Artikel 53

Foranstaltninger til afdækning, forebyggelse og fjernelse af tekniske handelshindringer

Parterne er enige om at indkredse og gennemføre de til særlige prioriterede emner eller sektorer bedst egnede mekanismer blandt dem, der understøttes af TBT-aftalen. Der kan bl.a. være tale om følgende:

1. Intensivering af samarbejdet med henblik på at lette adgangen til hinandens markeder ved at øge den gensidige viden om og forståelse af de respektive ordninger vedrørende tekniske forskrifter, standarder, metrologi, akkreditering og overensstemmelsesvurdering.

2. Udveksling af oplysninger, indkredsning og gennemførelse af passende mekanismer for særlige emner eller sektorer, dvs. efterlevelse af internationale standarder, brug af leverandørens overensstemmelseserklæring, anvendelse af internationalt anerkendt akkreditering til godkendelse af overensstemmelsesvurderingsorganer og anvendelse af internationale ordninger for vareprøvning og certificering.

3. Udvælgelse og tilrettelæggelse af sektorspecifikke indgreb vedrørende tekniske forskrifter og overensstemmelsesvurdering med henblik på at fremme forståelsen af og adgangen til hinandens markeder. De pågældende sektorer vil blive udvalgt under hensyntagen til nøgleområder for handelen, herunder prioriterede varer.

4. Udvikling af samarbejdsaktiviteter og -foranstaltninger med henblik på at støtte gennemførelsen af rettigheder og forpligtelser i henhold til TBT-aftalen.

5. Hvis det er relevant, udvikling af fælles synspunkter og holdninger vedrørende praksis for teknisk regulering, herunder gennemsigtighed, samråd, nødvendighed og proportionalitet, anvendelse af internationale standarder, overensstemmelsesvurderingskrav, anvendelse af konsekvensanalyse og risikovurdering, håndhævelse og markedsovervågning.

6. Fremme af harmonisering, når det er muligt og på områder af fælles interesse, i retning af internationale standarder samt anvendelse af sådanne standarder i forbindelse med udviklingen af tekniske forskrifter og overensstemmelsesvurderingsprocedurer.

7. Forpligtelse til, når det bliver aktuelt, at overveje at forhandle aftaler om gensidig anerkendelse inden for sektorer af fælles økonomisk interesse.

8. Fremme af samarbejde mellem parternes og i givet fald SADC-ØPA-landenes organisationer med ansvar for tekniske forskrifter, metrologi, standardisering, prøvning, certificering, inspektion og akkreditering.

9. Fremme af SADC-ØPA-landenes deltagelse i internationale standardiseringsorganer.

Artikel 54

Gennemførelse

Parterne er enige om, at Udvalget for Handel og Udvikling skal have beføjelse til i forbindelse med dette kapitel:

1. at overvåge dets gennemførelse og tage denne op til fornyet overvejelse

2. at sørge for koordinering og samråd vedrørende TBT-spørgsmål

3. at afdække og nyoverveje prioriterede sektorer og varer og de heraf følgende prioriterede samarbejdsområder

4. at fremsætte henstillinger vedrørende ændringer til kapitlet, hvis det er nødvendigt og relevant.

Artikel 55

Kapacitetsopbygning og faglig bistand vedrørende tekniske handelshindringer

1. Parterne anerkender vigtigheden af at samarbejde om tekniske forskrifter, standarder, metrologi, akkreditering og overensstemmelsesvurdering for at nå målsætningerne i dette kapitel.

2. Parterne er enige om følgende prioriterede samarbejdsområder:

a) indførelse af ordninger for udveksling af ekspertise, herunder passende uddannelse med henblik på at sikre tilstrækkelig og vedvarende teknisk kompetence i SADC-ØPA-landenes relevante standardiserings- og overensstemmelsesvurderingsorganer og gensidig forståelse mellem sådanne organer på parternes områder

b) udvikling af SADC-ØPA-landenes kapacitet inden for tekniske forskrifter, metrologi, standarder, akkreditering og overensstemmelsesvurdering, bl.a. gennem opgradering eller oprettelse af laboratorier og andet udstyr. I den henseende anerkender parterne vigtigheden af at styrke det regionale samarbejde og behovet for at tage hensyn til prioriterede varer og sektorer

c) udvikling og indførelse i SADC-ØPA-landene af harmoniserede tekniske forskrifter, standarder, metrologi, akkreditering og overensstemmelsesvurderingsprocedurer baseret på relevante internationale standarder

d) støtte til SADC-ØPA-landenes deltagelse i internationale aktiviteter vedrørende standardisering, akkreditering og metrologi

e) oprettelse af TBT-informationskontorer i SADC-ØPA-landene.

KAPITEL 9

Sundheds- og plantesundhedsforanstaltninger

Artikel 56

Multilaterale forpligtelser

1. Parterne bekræfter principperne og målene i WTO-SPS-aftalen (i det følgende benævnt »SPS-aftalen«), den internationale plantebeskyttelseskonvention (IPPC), Codex Alimentarius-Kommissionen og Verdensorganisationen for Dyresundhed (OIE).

2. Disse principper og mål danner grundlag for parternes og i givet fald SADC-ØPA-landenes aktiviteter i henhold til dette kapitel.

Artikel 57

Mål

1. Parterne er enige om at fremme handel og investering i SADC-ØPA-landene og parterne imellem og sørger i den forbindelse for, at de foranstaltninger, der indføres, kun finder anvendelse i det omfang, det er nødvendigt for at beskytte menneskers, dyrs og planters sundhed og liv i overensstemmelse med SPS-aftalen.

2. Parterne forpligter sig til at samarbejde om styrkelse af den regionale integration og i særdeleshed af SADC-ØPA-landenes samarbejde om sundheds- og plantesundhedsforanstaltninger (i det følgende benævnt »SPS-foranstaltninger«) og til at behandle problemer, der skyldes SPS-foranstaltninger i forbindelse med prioriterede sektorer og varer (5), under behørig hensyntagen til regional integration.

3. Følgelig forpligter parterne sig til at fremme bilateralt regionalt samarbejde med sigte på anerkendelse af passende beskyttelsesniveauer i forbindelse med SPS-foranstaltninger.

4. Parterne er enige om at opbygge og styrke SADC-ØPA-landenes tekniske kapacitet til at gennemføre og overvåge SPS-foranstaltninger og i den forbindelse fremme anvendelsen af internationale standarder og befordre andre SPS-spørgsmål.

Artikel 58

Anvendelsesområde og definitioner

I forbindelse med dette kapitel finder de definitioner, der anvendes i SPS-aftalen og internationale standardiseringsorganer, navnlig Codex Alimentarius-Kommissionen, den internationale plantebeskyttelseskonvention (IPPC) og Verdensorganisationen for Dyresundhed (OIE), anvendelse.

Artikel 59

Kompetente myndigheder

1. De kompetente myndigheder i SADC-ØPA-landene og Fællesskabet med henblik på gennemførelsen af foranstaltningerne i dette kapitel er de respektive SPS-myndigheder.

2. Parterne eller i givet fald SADC-ØPA-landene underretter i overensstemmelse med denne aftale hinanden om deres respektive kompetente SPS-myndigheder og eventuelle ændringer vedrørende disse.

Artikel 60

Gennemsigtighed

1. Parterne bekræfter princippet om gennemsigtighed i anvendelsen af SPS-foranstaltninger i overensstemmelse med SPS-aftalen.

2. Parterne erkender vigtigheden af effektive mekanismer for samråd, notificering og udveksling af oplysninger vedrørende SPS-foranstaltninger i overensstemmelse med SPS-aftalen.

3. Den importerende part underretter den eksporterende part om eventuelle ændringer i dens sundheds- og plantesundhedskrav ved indførsel, som kan påvirke den handel, der er omfattet af dette kapitel. Parterne forpligter sig til om nødvendigt at indføre mekanismer for udveksling af sådanne oplysninger.

4. Parterne anvender princippet om inddeling i zoner eller områder, når de fastlægger betingelser for indførsel, idet de tager hensyn til internationale standarder. Parterne kan også i fællesskab afgrænse og foreslå områder med en særlig sundheds- og plantesundhedsmæssig status, når det er muligt, for at undgå at forstyrre handelen.

Artikel 61

Udveksling af oplysninger

1. Parterne er enige om at indføre et varslingssystem for at sikre, at SADC-ØPA-landene får forhåndsbesked om nye EF-SPS-foranstaltninger, som kan påvirke SADC-ØPA-landenes udførsel til EU. Dette system baseres i givet fald på eksisterende mekanismer.

2. Parterne eller i givet fald SADC-ØPA-landene er enige om at samarbejde om videreudviklingen af nettet til epidemiologisk overvågning af dyresygdomme og om på plantesundhedsområdet at udveksle oplysninger om forekomsten af skadegørere, der frembyder en kendt, overhængende fare for den anden part.

Artikel 62

Gennemførelse

Parterne er enige om, at Udvalget for Handel og Udvikling skal have beføjelse til i forbindelse med dette kapitel:

1. at overvåge dets gennemførelse og tage denne op til fornyet overvejelse

2. at rådgive og fremsætte henstillinger vedrørende dets gennemførelse med henblik på opfyldelse af målene

3. at være forum for drøftelser og udveksling af oplysninger og for spørgsmål vedrørende samarbejde

4. at fremsætte henstillinger vedrørende ændringer, hvis det det er nødvendigt og relevant

5. at nyoverveje listen over prioriterede sektorer og varer og de heraf følgende prioriterede samarbejdsområder

6. at styrke samarbejdet om udvikling, anvendelse og håndhævelse af SPS-foranstaltninger

7. at behandle alle andre relevante spørgsmål.

Artikel 63

Konsultationer

Hvis en part eller i givet fald et SADC-ØPA-land finder, at en anden part har truffet foranstaltninger, som efter alt at dømme vil påvirke eller har påvirket adgangen til dens marked, vil der blive afholdt passende konsultationer med henblik på at undgå unødvendige forsinkelser og finde en passende løsning i overensstemmelse med WTO-SPS-aftalen. Med henblik herpå udveksler parterne navne og adresser på kontaktpunkter med sundheds- og plantesundhedsmæssig ekspertise for at fremme kommunikation og udveksling af oplysninger.

Artikel 64

Samarbejde, kapacitetsopbygning og faglig bistand vedrørende sundheds- og plantesundhedsforanstaltninger

1. Parterne er enige om at fremme samarbejde mellem SADC-ØPA-landenes SPS-institutioner og Fællesskabets tilsvarende institutioner.

2. Parterne er enige om at samarbejde med henblik på at fremme den regionale harmonisering af foranstaltninger og udvikling af passende lovgivningsmæssige rammer og politikker i og mellem SADC-ØPA-landene og dermed styrke handel og investering i regionerne.

3. Parterne er enige om følgende prioriterede samarbejdsområder:

a) opbygning af teknisk kapacitet i den offentlige og private sektor i SADC-ØPA-landene for at muliggøre sundheds- og plantesundhedsmæssig kontrol, herunder uddannelse og information vedrørende inspektion, certificering, tilsyn og kontrol

b) opbygning af kapacitet i SADC-ØPA-landene med henblik på at opretholde og udvide deres markedsadgangsmuligheder

c) opbygning af kapacitet til at sikre, at indførte foranstaltninger ikke kommer til at virke som unødvendige handelshindringer, idet man dog anerkender parternes ret til at fastsætte deres egne, passende beskyttelsesniveauer

d) styrkelse af teknisk kapacitet til gennemførelse og overvågning af SPS-foranstaltninger, herunder fremme af anvendelsen af internationale standarder

e) fremme af samarbejde om gennemførelse af SPS-aftalen, særlig styrkelse af SADC-ØPA-landenes informationskontorer, og andre spørgsmål vedrørende relevante internationale standardiseringsorganer

f) udvikling af kapacitet inden for risikoanalyse, harmonisering, overensstemmelse, prøvning, certificering, overvågning af restkoncentrationer, sporbarhed og akkreditering, bl.a. gennem opgradering eller oprettelse af laboratorier og andet udstyr, der kan hjælpe SADC-ØPA-landene med at efterleve internationale standarder. I den henseende anerkender parterne vigtigheden af at styrke det regionale samarbejde og behovet for at tage hensyn til de prioriterede varer og sektorer, der fastlægges i overensstemmelse med dette kapitel

g) støtte til SADC-ØPA-landenes deltagelse i relevante internationale standardiseringsorganer.

Tillæg I A Prioriterede varer og sektorer, som SADC-ØPA-landene skal harmonisere Fisk, fiskevarer, akvakulturprodukter, også forarbejdede Kvæg, får og fjerkræ Fersk kød Forarbejdede kødprodukter Korn Grøntsager og krydderier Olieholdige frø Kokosnødder Kopra Bomuldsfrø Jordnødder Maniok Bær, safter Tørrede frugter og frugter på dåse

Tillæg I B Prioriterede varer og sektorer med henblik på udførsel fra SADC-ØPA-landene til Fællesskabet: Fisk, fiskevarer, akvakulturprodukter, også forarbejdede Oksekød og oksekødsprodukter Andre kødprodukter Frugter og nødder Grøntsager Afskårne blomster Kaffe Sukker

AFSNIT III

LØBENDE BETALINGER OG KAPITALBEVÆGELSER

KAPITEL 10

Artikel 65

Løbende betalinger

1. Med forbehold af bestemmelserne i artikel 66 forpligter SADC-ØPA-landene og Fællesskabet sig til uden restriktioner at tillade, at alle betalinger for løbende transaktioner mellem indbyggere i Fællesskabet og i SADC-ØPA-landene kan foretages i frit konvertible valutaer.

2. SADC-ØPA-landene kan træffe de nødvendige foranstaltninger for at sikre, at bestemmelserne i stk. 1 om liberalisering af de løbende betalinger ikke benyttes af deres indbyggere til uautoriseret kapitaludførsel.

Artikel 66

Beskyttelsesforanstaltninger

1. Såfremt betalinger og kapitalbevægelser mellem parterne undtagelsesvis skaber eller truer med at skabe alvorlige problemer for gennemførelsen af valutapolitikken eller valutakurspolitikken i et eller flere SADC-ØPA-lande eller i en eller flere af Den Europæiske Unions medlemsstater, kan Fællesskabet eller det berørte SADC-ØPA-land træffe absolut nødvendige beskyttelsesforanstaltninger mod kapitalbevægelser for en periode på ikke over seks måneder.

2. Det fælles råd underrettes straks om indførelsen af en eventuel beskyttelsesforanstaltning og snarest muligt om en tidsplan for ophævelse af foranstaltningen.

AFSNIT IV

KAPITEL 11

Løbende forhandlinger om en endelig ØPA

Artikel 67

Anden etape i forhandlingerne

Parterne er enige om at fortsætte forhandlingerne i 2008 for at udvide anvendelsesområdet for denne aftale. I dette afsnit forstås ved SADC-ØPA-landene Botswana, Lesotho, Mozambique og Swaziland. De øvrige SADC-ØPA-lande kan tilslutte sig forhandlingerne på et lignende grundlag. De underretter i givet fald Fællesskabet og de øvrige SADC-ØPA-lande skriftligt herom.

1. Handel med tjenesteydelser a) Parterne erkender den stadig større betydning, handelen med tjenesteydelser har for udviklingen af deres økonomier, og bekræfter deres respektive rettigheder og forpligtelser i henhold til den almindelige overenskomst om handel med tjenesteydelser (GATS). b) Parterne afslutter forhandlingerne om liberaliseringen af tjenesteydelser senest den 31. december 2008 på følgende grundlag: i) liberaliseringsplan for en enkelt tjenesteydelsessektor for hver af de deltagende SADC-ØPA-lande ii) tilsagn om standstill som fastsat i artikel V, stk. 1, litra b), nr. ii), i GATS for alle tjenesteydelsessektorer iii) aftale om forhandling af en gradvis liberalisering med betydelig sektordækning inden for en periode på tre år efter indgåelsen af den endelige ØPA.

2. Samarbejde om tjenesteydelser a) Parterne erkender, at kapacitetsopbygning på handelsområdet kan støtte udviklingen af økonomiske aktiviteter, særlig i tjenesteydelsessektoren. Med henblik herpå indvilliger Fællesskabet i at støtte kapacitetsopbygning, der har til formål at styrke de deltagende SADC-ØPA-landes lovgivningsmæssige rammer. b) I forbindelse med fastlæggelsen af de nødvendige ordninger for liberaliseringen af handelen med tjenesteydelser vil parterne fastlægge specifikke samarbejdsmål, -principper og -procedurer til støtte for liberaliseringen.

3. Investeringer Parterne er enige om at forhandle sig frem til et kapitel vedrørende investeringer under hensyntagen til de relevante bestemmelser i SADC-protokollen om finansiering og investeringer senest den 31. december 2008.

4. Samarbejde om investeringer Fællesskabet indvilliger i at yde passende faglig bistand med henblik på at lette forhandlingerne og gennemførelsen af kapitlet om investeringer.

5. Konkurrence og offentlige indkøb Fællesskabet indvilliger i at samarbejde med henblik på at styrke den regionale kapacitet inden for konkurrence og offentlige indkøb. Forhandlinger kommer først på tale, når en passende regional kapacitet er blevet opbygget.

DEL III

KAPITEL 12

Tvistforebyggelse og -bilæggelse

Artikel 68

Mål

Formålet med denne del er at forebygge eller bilægge tvister mellem parterne.

Artikel 69

Anvendelsesområde

1. Denne del finder anvendelse på alle tvister vedrørende fortolkning og anvendelse af denne aftale, medmindre andet udtrykkeligt er fastsat i denne aftale.

2. Uanset stk. 1 finder proceduren i artikel 98 i Cotonouaftalen anvendelse, hvis der opstår en tvist vedrørende finansieringen af udviklingssamarbejdet mellem SADC-ØPA-landene og Fællesskabet.

Afdeling I

Konsultationer og mægling

Artikel 70

Konsultationer

1. Parterne bestræber sig på at løse eventuelle tvister som omhandlet i artikel 69 ved loyalt at indlede konsultationer med det formål at nå til enighed om en gensidigt acceptabel løsning.

2. Konsultationer indledes ved, at den ene part fremsender en skriftlig anmodning til den anden part med genpart til Udvalget for Handel og Udvikling, med angivelse af den pågældende foranstaltning og de bestemmelser i denne aftale, som parten finder at foranstaltningen ikke er i overensstemmelse med.

3. Konsultationerne indledes senest 40 dage efter modtagelsen af anmodningen. De anses for afsluttet senest 60 dage efter modtagelsen af anmodningen, medmindre de to parter bliver enige om at forlænge dem. Alle oplysninger, der afgives under konsultationerne, behandles fortroligt.

4. Konsultationer om hastende spørgsmål, herunder om letfordærvelige varer eller sæsonvarer, indledes senest 15 dage efter modtagelsen af anmodningen og anses for afsluttet senest 30 dage efter modtagelsen af anmodningen.

5. Hvis der ikke indledes konsultationer inden for de frister, der er fastsat i stk. 3 og 4, eller hvis konsultationerne afsluttes, uden at man er nået frem til en gensidigt acceptabel løsning, kan den klagende part anmode om, at der nedsættes et voldgiftspanel efter artikel 73.

Artikel 71

Mægling

1. Hvis konsultationerne ikke resulterer i en gensidigt acceptabel løsning, kan parterne efter aftale henvende sig til en mægler. Medmindre parterne aftaler andet, er grundlaget for mæglingen den sag, der er henvist til i anmodningen om konsultationer.

2. I mæglerens udtalelse kan indgå en henstilling om, hvordan tvisten kan løses i overensstemmelse med bestemmelserne i denne aftale. Mæglerens udtalelse er ikke bindende.

3. Mæglingsforhandlingerne, særlig alle oplysninger, der kommer frem, og parternes holdninger under forhandlingerne, behandles fortroligt.

Afdeling II

Tvistbilæggelsesprocedurer - voldgiftprocedure

Artikel 72

Indledning af voldgiftsproceduren

1. Er det ikke lykkedes parterne at løse tvisten gennem konsultationer, jf. artikel 70, eller gennem mægling, jf. artikel 71, kan den klagende part anmode om, at der nedsættes et voldgiftspanel.

2. Anmodningen om nedsættelse af et voldgiftspanel fremsættes skriftligt over for den indklagede part og Udvalget for Handel og Udvikling. Den klagende part anfører i sin anmodning, hvilke foranstaltninger sagen drejer sig om, og gør rede for, hvordan disse foranstaltninger er i strid med bestemmelserne i denne aftale.

Artikel 73

Nedsættelse af et voldgiftspanel

1. Voldgiftspanelet skal bestå af tre voldgiftsmænd.

2. Parterne i tvisten udpeger hver især en voldgiftsmand senest 10 dage efter modtagelsen af anmodningen om nedsættelse af et voldgiftspanel. De to voldgiftsmænd udpeger en tredje voldgiftsmand, der skal være formand for voldgiftspanelet, senest 20 dage efter modtagelsen af anmodningen om nedsættelse af et panel. Formanden må ikke være statsborger i nogen af parterne eller have fast bopæl på deres område.

3. Hvis alle tre voldgiftsmænd ikke er udpeget efter 20 dage, eller hvis en af parterne over for Udvalget for Handel og Udvikling fremsætter en begrundet skriftlig indsigelse mod de valgte voldgiftsmænd senest 10 dage efter udpegningen af den tredje voldgiftsmand, kan hver af parterne anmode formanden for Udvalget for Handel og Udvikling eller hans eller hendes repræsentant om at udvælge alle tre medlemmer ved lodtrækning fra den liste, der er oprettet i henhold til artikel 87, hvoraf ét vælges blandt de personer, som den klagende part foreslår, ét vælges blandt de personer, der foreslås af den indklagede part, og ét blandt de personer, som parterne har udpeget til at varetage formandshvervet. Er parterne enige om et eller flere medlemmer af voldgiftspanelet, udvælges de øvrige medlemmer efter proceduren i dette stykke.

4. Formanden for Udvalget for Handel og Udvikling eller hans eller hendes repræsentant udvælger voldgiftsmændene senest fem dage efter modtagelsen af anmodningen som fremsat af en af parterne, jf. stk. 3. Udvælgelsen sker under overværelse af en repræsentant for hver part.

5. Voldgiftspanelet anses for nedsat på den dato, på hvilken de tre voldgiftsmænd er endeligt udvalgt.

Artikel 74

Interimsrapport fra panelet

Voldgiftspanelet forelægger, almindeligvis senest 120 dage efter dets nedsættelse, parterne en interimsrapport, der indeholder både en beskrivende del og dets resultater og konklusioner. I hastende tilfælde reduceres tidsfristen til 60 dage. Parterne kan fremsætte skriftlige kommentarer over for voldgiftspanelet vedrørende præcise punkter i interimsrapporten senest 15 dage efter forelæggelsen heraf.

Artikel 75

Voldgiftspanelets kendelser

1. Voldgiftspanelet meddeler parterne og Udvalget for Handel og Udvikling sin kendelse senest 150 dage efter nedsættelsen af panelet. Finder voldgiftspanelet, at denne frist ikke kan overholdes, skal formanden for panelet meddele parterne og Udvalget for Handel og Udvikling dette skriftligt med angivelse af årsagerne til forsinkelsen og datoen for, hvornår panelet kan afslutte sit arbejde. Kendelsen bør under ingen omstændigheder meddeles senere end 180 dage efter nedsættelsen af voldgiftspanelet.

2. I hastende tilfælde, herunder hvis der er tale om letfordærvelige varer eller sæsonvarer, bestræber voldgiftspanelet sig på at afsige sin kendelse senest 90 dage efter nedsættelsen af panelet. Voldgiftspanelet kan senest 10 dage efter nedsættelsen afsige en foreløbig kendelse om, hvorvidt det anser sagen for at haste.

3. Hver part kan anmode voldgiftspanelet om at fremsætte en anbefaling til, hvordan den indklagede part eller i givet fald det pågældende SADC-ØPA-land kan bringe den manglende efterlevelse af aftalen til ophør.

Afdeling III

Efterlevelse

Artikel 76

Efterlevelse af voldgiftspanelets kendelse

Den indklagede part eller i givet fald det pågældende SADC-ØPA-land træffer de fornødne foranstaltninger til at efterleve voldgiftspanelets kendelse, og parterne bestræber sig i fællesskab på at fastsætte en frist herfor.

Artikel 77

Rimelig frist til efterlevelse

1. Senest 30 dage efter voldgiftspanelets meddelelse af kendelsen til parterne, meddeler den indklagede part skriftligt den klagende part og Udvalget for Handel og Udvikling, hvor lang en frist der rimeligvis er nødvendig, for at den kan efterleve voldgiftspanelets kendelse.

2. Efter meddelelsen fra den indklagede part bestræber parterne sig på i fællesskab at lægge sig fast på en sådan rimelig frist. Hvis der er uenighed mellem parterne om, hvad der er en rimelig frist til at efterleve voldgiftspanelets kendelse, anmoder den klagende part senest 30 dage efter meddelelsen som omhandlet i stk. 1 skriftligt voldgiftspanelet om at fastsætte en rimelig frist. En sådan anmodning meddeles samtidig til den anden part og til Udvalget for Handel og Udvikling. Voldgiftspanelet meddeler parterne og Udvalget for Handel og Udvikling sin kendelse senest 30 dage efter modtagelsen af anmodningen.

3. Ved fastsættelsen af den rimelige frist tager voldgiftspanelet hensyn til, hvor lang tid det normalt vil tage den indklagede part eller i givet fald det pågældende SADC-ØPA-land at indføre love eller administrative bestemmelser som dem, den indklagede part eller i givet fald det pågældende SADC-ØPA-land anser for nødvendige for at sikre efterlevelsen. Voldgiftspanelet tager også hensyn til kapacitetsbegrænsninger og udviklingsforskelle, som kan påvirke indførelsen af de nødvendige foranstaltninger.

4. Hvis det oprindelige voldgiftspanel eller nogle af dets medlemmer ikke kan træde sammen, finder de i artikel 73 beskrevne procedurer anvendelse. Fristen for meddelelse af kendelsen er 45 dage fra modtagelsen af den i stk. 2 omhandlede anmodning.

5. Den rimelige frist kan forlænges efter aftale mellem parterne.

Artikel 78

Prøvelse af foranstaltninger, der er truffet for at efterleve voldgiftspanelets kendelse

1. Den indklagede part meddeler, inden den rimelige frist udløber, den anden part og Udvalget for Handel og Udvikling, hvilke foranstaltninger den har truffet for at efterleve voldgiftspanelets kendelse.

2. Hvis der er uenighed mellem parterne om, hvorvidt en foranstaltning meddelt i henhold til stk. 1 er forenelig med denne aftales bestemmelser, kan den klagende part skriftligt anmode voldgiftspanelet om at afgøre spørgsmålet. Det skal af anmodningen fremgå, hvilken foranstaltning sagen drejer sig om, og hvorfor den pågældende foranstaltning er i strid med bestemmelserne i denne aftale. Voldgiftspanelet meddeler sin kendelse senest 90 dage efter modtagelsen af anmodningen. I hastende tilfælde, herunder hvis der er tale om letfordærvelige varer eller sæsonvarer, meddeler voldgiftspanelet sin kendelse senest 45 dage efter modtagelsen af anmodningen.

3. Hvis det oprindelige voldgiftspanel eller nogle af dets medlemmer ikke kan træde sammen, finder de i artikel 73 beskrevne procedurer anvendelse. Fristen for meddelelse af kendelsen er 105 dage fra modtagelsen af den i stk. 2 omhandlede anmodning.

Artikel 79

Midlertidige afbødende foranstaltninger i tilfælde af manglende efterlevelse

1. Hvis den indklagede part ikke meddeler, hvilke foranstaltninger der er truffet for at efterleve voldgiftpanelets kendelse, inden udløbet af den rimelige frist, eller hvis voldgiftspanelet finder, at de foranstaltninger, der er meddelt i henhold til artikel 78, stk. 1, ikke er forenelige med bestemmelserne i denne aftale, skal den indklagede part eller i givet fald det pågældende SADC-ØPA-land på anmodning af den klagende part fremsætte et tilbud om kompensation. Kompensationen kan være økonomisk, helt eller delvis, men aftalen forpligter ikke den indklagede part eller i givet fald det pågældende SADC-ØPA-land til at tilbyde en sådan økonomisk kompensation.

2. Hvis der ikke senest 30 dage efter udløbet af den rimelige frist eller efter voldgiftspanelets kendelse i henhold til artikel 78 om, at en efterlevelsesforanstaltning ikke er forenelig med denne aftale, er opnået enighed om kompensation, er den klagende part berettiget til efter underretning af den anden part at indføre passende foranstaltninger. Disse foranstaltninger kan indføres enten af den klagende part eller i givet fald af det berørte SADC-ØPA-land.

3. Ved indførelsen af sådanne foranstaltninger bestræber den klagende part eller i givet fald det berørte SADC-ØPA-land sig på at vælge foranstaltninger, der står i rimeligt forhold til overtrædelsen, og som mindst muligt påvirker opfyldelsen af målene i denne aftale, og tager hensyn til deres konsekvenser for økonomien i den indklagede part og for de enkelte SADC-ØPA-lande.

4. Hvis Fællesskabet ikke meddeler, hvilke foranstaltninger der er truffet for at efterleve voldgiftspanelets kendelse, inden udløbet af den rimelige frist, eller hvis voldgiftspanelet finder, at de foranstaltninger, der er meddelt i henhold til artikel 78, stk. 1, ikke er forenelige med Fællesskabets forpligtelser i henhold til denne aftale, og den klagende part fremfører, at indførelsen af passende foranstaltninger ville påføre dens økonomi betydelig skade, overvejer Fællesskabet at yde økonomisk kompensation.

5. Fællesskabet udviser tilbageholdenhed ved anmodning om kompensation eller indførelse af passende foranstaltninger efter stk. 1 eller 2.

6. Kompensation eller passende foranstaltninger er midlertidige og må kun anvendes, indtil de foranstaltninger, hvorom det er konstateret, at de er i strid med denne aftale, er trukket tilbage eller ændret og gjort forenelige med denne aftale, eller indtil parterne er nået til enighed om at løse tvisten.

Artikel 80

Prøvelse af efterkommelsesforanstaltninger, der er truffet efter indførelsen af passende foranstaltninger

1. Den indklagede part meddeler den anden part og Udvalget for Handel og Udvikling de foranstaltninger, der er truffet for at efterleve voldgiftspanelets kendelse, og sin anmodning om, at den klagende parts eller i givet fald det berørte SADC-ØPA-lands anvendelse af passende foranstaltninger bringes til ophør.

2. Hvis parterne ikke kan nå til enighed om, hvorvidt de meddelte foranstaltninger er forenelige med bestemmelserne i denne aftale, senest 30 dage efter meddelelsen, anmoder den klagende part skriftligt voldgiftspanelet om at træffe afgørelse. Denne anmodning meddeles til den anden part og udvalget. Voldgiftspanelets kendelse meddeles parterne og udvalget senest 45 dage efter modtagelsen af anmodningen. Hvis voldgiftspanelet finder, at de foranstaltninger, der er truffet, ikke er i overensstemmelse med bestemmelserne i denne aftale, afgør voldgiftspanelet, om den klagende part eller i givet fald det berørte SADC-ØPA-land fortsat kan anvende passende foranstaltninger. Hvis voldgiftspanelet konkluderer, at efterkommelsesforanstaltningerne er i overensstemmelse med bestemmelserne i denne aftale, bringes de passende foranstaltninger til ophør.

3. Hvis det oprindelige voldgiftspanel eller nogle af dets medlemmer ikke kan træde sammen, finder de i artikel 73 beskrevne procedurer anvendelse. Fristen for meddelelse af kendelsen er 60 dage fra modtagelsen af den i stk. 2 omhandlede anmodning.

Afdeling IV

Fælles bestemmelser

Artikel 81

Gensidigt acceptabel løsning

Det står parterne frit for til enhver tid at finde en gensidigt acceptabel løsning på tvister som falder ind under dette kapitel. De meddeler Udvalget for Handel og Udvikling en eventuel sådan løsning. Når den gensidigt acceptable løsning er blevet vedtaget, indstilles tvistbilæggelsesproceduren.

Artikel 82

Forretningsorden og adfærdskodeks

1. Parterne når senest den 1. juli 2008 til enighed om en forretningsorden og en adfærdskodeks, som vedtages af det fælles råd. I forretningsordenen skal der være fastsat bestemmelser om åbning af voldgiftspanelets høringer for offentligheden.

2. Voldgiftspanelets møder er offentlige i overensstemmelse med forretningsordenen, medmindre voldgiftspanelet på eget initiativ eller på anmodning af parterne træffer anden afgørelse. Voldgiftspanelet mødes i lukkede samlinger, hvis en parts indlæg eller anbringender indeholder fortrolige oplysninger.

Artikel 83

Information og teknisk rådgivning

Voldgiftspanelet kan efter anmodning fra en part eller på eget initiativ fra enhver kilde, herunder tvistens parter, indhente de oplysninger, det finder nødvendige med henblik på voldgiftsproceduren. Voldgiftspanelet har også ret til at søge relevant ekspertrådgivning efter behov. Interesserede enheder har tilladelse til at indgive amicus curiae-indlæg til voldgiftspanelet i overensstemmelse med forretningsordenen. Alle oplysninger, der er indhentet på denne måde, skal være tilgængelige for tvistens parter, og de skal kunne fremsætte bemærkninger hertil.

Artikel 84

Sprogordning for partsindlæg

1. Parternes skriftlige og mundtlige indlæg fremsættes på et af parternes officielle sprog.

2. Parterne bestræber sig på at nå til enighed om et fælles arbejdssprog i forbindelse med sager, der er omfattet af denne del. Hvis parterne ikke kan nå til enighed om et fælles arbejdssprog, foranstalter og bekoster hver part oversættelse af sine skriftlige indlæg og tolkning ved møderne til det sprog, som den indklagede part har valgt, medmindre dette sprog er et officielt sprog i denne part. I forbindelse med bestræbelserne på at nå til enighed om et fælles arbejdssprog tager Fællesskabet hensyn til den potentielle indvirkning på SADC-ØPA-landene af de hermed forbundne omkostninger.

Artikel 85

Fortolkningsregler

Voldgiftspaneler bilægger tvister i overensstemmelse med bestemmelserne i denne aftale og sædvanereglerne for fortolkning af folkeretten, herunder Wienerkonventionen om traktatretten. Voldgiftspanelets kendelser kan ikke udvide eller begrænse de rettigheder og forpligtelser, der er fastsat i denne aftale.

Artikel 86

Voldgiftspanelets kendelser

1. Voldgiftspanelet bestræber sig på at træffe afgørelse ved enstemmighed. Hvis det imidlertid ikke er muligt at nå frem til en enstemmig afgørelse, afgøres sagen ved flertalsafstemning.

2. I kendelsen redegøres der for de faktiske omstændigheder, anvendeligheden af de relevante bestemmelser i denne aftale og begrundelsen for panelets resultater og konklusioner. Udvalget for Handel og Udvikling offentliggør voldgiftspanelets kendelse, medmindre det træffer afgørelse om ikke at gøre det.

Artikel 87

Liste over voldgiftsmænd

1. Udvalget for Handel og Udvikling opstiller senest tre måneder efter påbegyndelsen af den midlertidige anvendelse af denne aftale en liste over 21 personer, som er villige og i stand til at fungere som voldgiftsmænd. Hver af parterne udvælger otte personer til at fungere som voldgiftsmænd. Parterne enes også om fem personer, som ikke er statsborgere i nogen af parterne, og som skal varetage formandshvervet i voldgiftspanelet. Udvalget sørger for, at listen altid er ajourført i overensstemmelse med denne artikel.

2. Voldgiftsmændene skal have specialiseret viden eller erfaringer inden for jura og international handel. De skal være uafhængige og handle efter deres egen overbevisning og må ikke modtage instruktioner fra nogen organisation eller regering eller være tilknyttet nogen af parternes regering, og de skal overholde den adfærdskodeks, der er knyttet som bilag til forretningsordenen.

3. Udvalget kan fastsætte en supplerende liste med 15 personer, som har ekspertise om bestemte spørgsmål inden for sektorer, der er omfattet af denne aftale. Når udvælgelsesproceduren i artikel 73 anvendes, kan formanden for udvalget anvende en sådan supplerende liste med begge parters samtykke.

Artikel 88

Forholdet til WTO-forpligtelser

1. Voldgiftsorganer, der nedsættes efter denne aftale, træffer ikke afgørelse om tvister vedrørende en parts eller i givet fald et SADC-ØPA-lands rettigheder og forpligtelser i henhold til overenskomsten om oprettelse af Verdenshandelsorganisationen (WTO).

2. Anvendelse af tvistbilæggelsesbestemmelserne i denne aftale er ikke til hinder for, at en sag indbringes for WTO, herunder også tvistbilæggelsessager. Har en part eller i givet fald et SADC-ØPA-land imidlertid med hensyn til en særlig foranstaltning indledt en tvistbilæggelsesprocedure i henhold til denne aftale eller i henhold til WTO-overenskomsten, må vedkommende ikke indlede en tvistbilæggelsesprocedure vedrørende samme foranstaltning, før den første procedure er afsluttet. Med henblik på anvendelsen af dette stykke anses en tvistbilæggelsesprocedure i henhold til WTO-overenskomsten for at være indledt af en part eller i givet fald et SADC-ØPA-land, når den/det anmoder om, at der nedsættes et panel i henhold til artikel 6 i WTO-forståelsen vedrørende reglerne og procedurerne for tvistbilæggelse.

3. Denne aftale er ikke til hinder for, at en part eller et SADC-ØPA-land gennemfører en af WTO's tvistbilæggelsesorgan godkendt suspension af forpligtelser.

Artikel 89

Frister

1. Alle de i denne aftales del III fastsatte tidsfrister, herunder voldgiftspanelernes frist til at meddele deres kendelser, regnes i kalenderdage fra dagen efter den handling eller den kendsgerning, som de vedrører.

2. Alle frister, der er omhandlet i denne del, kan forlænges ved aftale mellem parterne.

DEL IV

KAPITEL 13

Almindelige undtagelser

Artikel 90

Almindelig undtagelsesklausul

Idet sådanne foranstaltninger ikke må anvendes på en måde, der udgør en vilkårlig eller uberettiget forskelsbehandling mellem parterne, hvor lignende forhold gør sig gældende, eller en skjult begrænsning af handelen med varer eller tjenesteydelser eller af etableringsretten, må intet i denne aftale fortolkes således, at det forhindrer Fællesskabet eller SADC-ØPA-landene i at indføre eller håndhæve foranstaltninger:

a) som er nødvendige af hensyn til den offentlige sædelighed eller den offentlige orden og sikkerhed

b) som er nødvendige for at sikre overholdelse af love eller bestemmelser, der ikke er uforenelige med denne aftale, herunder bestemmelser om toldkontrol, beskyttelse af intellektuelle ejendomsrettigheder og forebyggelse af vildledende praksis

c) som er nødvendige for at sikre overholdelse af love eller bestemmelser, der ikke er uforenelige med bestemmelserne i denne aftale, herunder bestemmelser om: i) forebyggelse af vildledende eller svigagtig praksis eller følgerne af misligholdelse af kontrakter ii) beskyttelse af enkeltpersoners privatliv i forbindelse med behandling og udbredelse af personoplysninger og beskyttelse af fortroligheden af personlige optegnelser og konti iii) sikkerhed

d) som vedrører indførsel og udførsel af guld og sølv

e) som vedrører beskyttelse af nationale skatte af kunstnerisk, historisk eller arkæologisk værdi

f) som vedrører bevarelsen af udtømmelige naturressourcer, såfremt sådanne foranstaltninger iværksættes i forbindelse med begrænsning af indenlandsk produktion eller forbrug af varer, begrænsning af indenlandsk levering eller forbrug af tjenesteydelser eller begrænsning af indenlandske investeringer

g) som vedrører varer fremstillet ved fængselsarbejde, eller

h) som er uforenelige med artikel 36 i denne aftale, forudsat at forskellen i behandling har til sigte at sikre en retfærdig eller effektiv pålæggelse eller opkrævning af direkte skatter, der vedrører den anden parts økonomiske aktiviteter eller investorer.

Artikel 91

Undtagelser af sikkerhedshensyn

1. Intet i denne aftale må fortolkes således:

a) at det af Fællesskabet eller SADC-ØPA-landene kræves, at de skal give oplysninger, hvis videregivelse de betragter som stridende mod deres væsentlige sikkerhedsinteresser

b) at Fællesskabet eller SADC-ØPA-landene forhindres i at foretage en handling, som de anser for nødvendig til beskyttelse af deres væsentlige sikkerhedsinteresser, når sådanne handlinger i) vedrører fissions- og fusionsmaterialer eller materialer, af hvilke disse udvindes ii) vedrører økonomiske aktiviteter, der udøves direkte eller indirekte med henblik på at forsyne et militært anlæg iii) vedrører offentlige indkøb, der er nødvendige for den nationale sikkerhed eller nationale forsvarsformål iv) foretages i krigstid eller anden krisetilstand i internationale forbindelser

c) at Fællesskabet eller SADC-ØPA-landene forhindres i at handle med henblik på at efterkomme deres forpligtelser i henhold til De Forenede Nationers pagt til opretholdelse af international fred og sikkerhed.

2. Udvalget for Handel og Udvikling underrettes i videst muligt omfang om, hvilke foranstaltninger der træffes i medfør af stk. 1, litra b) og c), og om, hvornår de bringes til ophør.

Artikel 92

Skattespørgsmål

1. Intet i denne aftale eller i ordninger, som indføres på grundlag af denne aftale, må fortolkes således, at Fællesskabet eller SADC-ØPA-landene ved anvendelsen af de relevante bestemmelser i deres skattelovgivning hindres i at sondre mellem skatteydere i forskellige situationer, f.eks. på grundlag af bopæl eller på grundlag af, hvor de har investeret deres kapital.

2. Intet i denne aftale og i ordninger, som indføres på grundlag af denne aftale, må fortolkes således, at det er til hinder for indførelse eller håndhævelse af foranstaltninger til bekæmpelse af skattesvig og -unddragelse på grundlag af aftaler om afskaffelse af dobbeltbeskatning eller andre beskatningsaftaler eller på grundlag af indenlandsk skattelovgivning.

3. Intet i denne aftale berører Fællesskabets eller SADC-ØPA-landenes rettigheder og forpligtelser i henhold til skatteaftaler. Skulle nærværende aftale på et givet område være uforenelig med en sådan aftale, har den pågældende skatteaftale forrang.

DEL V

INSTITUTIONELLE BESTEMMELSER

KAPITEL 14

Institutionelle bestemmelser

Artikel 93

Oprettelse af en fælles institution

Der nedsættes til brug for denne aftale et fælles SADC-ØPA/EF-råd (»det fælles råd«), som skal overvåge og forvalte gennemførelsen af denne aftale.

Artikel 94

Sammensætning og opgaver

1. Det fælles råd består af medlemmerne af Rådet for Den Europæiske Union og relevante medlemmer af Kommissionen for De Europæiske Fællesskaber eller deres repræsentanter på den ene side og af SADC-ØPA-landenes ministre eller disses repræsentanter på den anden side.

2. Uden at det berører de opgaver, der ved Cotonouaftalens artikel 15 er pålagt Ministerrådet, har det fælles råd til opgave:

a) at være ansvarligt for anvendelsen og gennemførelsen af denne aftale og at overvåge, at målene i den opfyldes

b) at behandle alle store spørgsmål, der bringes op i forbindelse med denne aftale, og som er af fælles interesse og berører handelen mellem parterne

c) at behandle forslag og henstillinger fra parterne om ændringer af denne aftale

d) at fremsætte passende henstillinger

e) at overvåge udviklingen i de økonomiske og handelsmæssige forbindelser mellem parterne

f) at overvåge og vurdere virkningen af samarbejdsbestemmelserne i denne aftale på den bæredygtige udvikling

g) at overvåge og vurdere de fremskridt, der gøres på alle de områder, der er omfattet af denne aftale